له كه‌مپی ئاواره‌كان بازرگانی به ئافره‌تان كراوه\nبه پێی ئاماره‌كانی 2016 حاڵه‌ته‌كانی توندوتیژی دژ به پیاوان و دیارده‌ی به‌شوودانی كچی منداڵ له ده‌ربه‌ندیخان و له سنووری ئیداره‌ی گه‌رمیان له هه‌ڵكشاندایه، لە كەمپی ئاوارەكانی ئه‌و ده‌ڤه‌ره‌ش هەوڵی بەكارهێنانی ئافرەتان دەدرێ.\nنەقیب شەهاب ئەحمەد، بەرێوەبەری نووسینگەی دەربەندیخانی بەرەنگاربوونەوەی توندوتیژی دژ بە ئافرەتان، بە "وشە"ی راگەیاند، لەماوەی ساڵی 2016 دا (67) حاڵەتی توندوتیژی بەرامبەر بە ئافرەتان تۆماركراوە لەكاتێكدا لە ساڵی 2015 دا (79) حاڵەتی توندتیژی دژ بە ئافرەتان تۆمار كرا بوو .\nزیاتر گوتی، لە ساڵی 2016دا (19) حاڵەتی توندوتیژی بەرامبەر بە پیاوان تۆماركراوە، بە بەروارد بە ساڵی 2015 كە (11) حاڵەت بووە رێژەی نواندنی توندتیژی دژ بە پیاوان زیادی كردوە.\nلای خۆشیەوە، عەمید لەمیعە محەمەد بەڕێوەبەری بەرێوەبەرایەتی بەرەنگاربوونەوەی توندوتیژی دژ بە ئافرەتان لەگەرمیان، بە " وشە"ی راگەیاند، كۆی ئەو كەسانەی سكاڵایان تۆماركردوە گەیشتۆتە 535 كەس.\nگووتیشی "بەراورد بە ساڵی 2015 حاڵه‌ته‌كانی توند و تیژی كەمی كردوە، بەڵام بە شوودانی كچی منداڵ زیادی كردوە، بۆ ئەوەش سوود لە دادگاكانی دەرەوەی سنووری گەرمیان وەردەگیرێت".\nئەو بەرێوەبەرە ئاماژه‌ی به‌وه‌دا، له 2016 دا نزیكەی 50 كێشەی خێزانی براونه‌تە لیژنەی ئاشتەوایی لە دادگای كەلار كه زیاتر لە نیوەی كێشه‌كان چارەسەر كراون.\n"وشە" لەم به‌دواداچوونه‌یدا ئاشكرای كرد، لە كەمپی ئاوارەكانی سنووره‌كه‌ش هەوڵی بەكارهێنانی ئافرەتان دراوە بۆ بازرگانی كردن. بێستون ژاڵەیی، بەرپرسی كاروباری مرۆیی لە ئیدارەی گەرمیان، به "وشه"ی راگه‌یاند، كەسانی عەرەب له نێو كه‌مپه‌كاندا ئافره‌تانیان بۆ بازرگان كردن به‌كارهێنابوو، به‌ڵام ئێستا هه‌موو ئه‌وانه گه‌ڕێندراونه‌ته‌وه ناوچەكانی خۆیان".\nگەرمیان: سەبری هۆرینی


بەپێى لێكۆڵينەوەيەكى نوێى زانكۆى "ئەدەنبرە"ى سکۆتلەندی ئاوى سوێر كاريگەرى هەيە لەسەر چارەسەركردنى توشبوانى كۆرۆنا و ئەو چارەسەرە سەيرە دەبێتە هۆى كەمكردنەوەى نيشانەكانى نەخۆشيەكە وەك كۆكە.\nڕۆژنامەى دەيلى مەيڵى بەريتانى بڵاويكردوەتەوە، شارەزايان باسيان لەوەكردوە كە "غەرغەرە" كردن بە ئاوى سوێر كاريگەرى بەرچاوى هەيە لە چارەسەركردنى نيشانەكانى كۆكە و سەرمابوون و رێگەيان لێ دەگرێت كە ئەو نيشانانە قورستر ببن.\nڕونيشكراوەتەوە، زانايانى زانكۆكە سەقاڵى ئەوەن كە چەند كەسێك ئامادە بكەن بۆ بەشداريكردن لە تاقيكردنەوەيەكدا تا لێكۆڵينەوە لەوە بكەن كە ئايا "غەرغەرە" كردن بە ئاوى سوێر تواناى جەستە دژى ڤايرۆسەكان بەهێز دەكات.\nئەوەش هاتوە، بيرۆكەكە لەو لێكۆڵينەوانەوە هاتوە كە ئێستا زانايان لەسەر هەوكردنى دەزگاى هەناسەدانى سەرەوە سەرقاڵين كە دەبێتە هۆى كۆكە و سەرمابون كە دەركەوتووە "غەرغەرە" سودێكى زۆرى بۆ ئەو جۆرە نەخۆشخانە هەيە.\nبەپێى ئەنجامى يەكێك لە لێكۆڵينەوەكانيش كە ساڵى ڕابردوو بڵاوكرايەوە دەركەوتوە، ئەوانەى "غەرغەرە" بەئاوى سوێر دەكەن كۆكە توندەكەيان كەميكردوە و سەرمابونەكەشيان بۆ كەمتر لە نيوەى كاتەكەيان كەمتر بووەتەوە، هەروەها پەتاى ئەنفلۆنزاكەش گەمتر دەگوازنەوە و ئەوانەشى ئەو كارە دەكەن كەمتر پەنا بۆ دەرمانخانەكان دەبەن.\nتيمى لێكۆڵينەوە سکۆتلەندییەکە باس لەوەدەكەن، سەرەڕاى ئەوەى لێكۆڵينەوە بۆ جۆرێكى ترى ڤايرۆسى كۆرۆنا بووە، بەڵام ئاوى سوێر دەتوانێت ئاليەتەكانى بەرگرى سروشتى جەستە دژى ڤايرۆسەكان بەهێز بكات.\nتەئكيديش كراوەتەوە، پەيوەندى ڕاستەوخۆ لەگەڵ خوێدا كاريگەرى ژەهراوى لەسەر ڤايرۆسەكان هەيە و سيستمى بەرگرى بەهێز دەكات لەناو خانەكانى ژورە هەواييەكان، هەروەها خوێ لەلايەن خانەكانى جەستەشەوە بەكاردەهێنرێت بۆ دەردانى مادەيەك كە پێى دەوترێت "ترشى هيبۆكلۆرۆس" كە ئەو مادە لە پاكژدەرەوەكاندا هەيە و كوژەرە بۆ ڤايرۆسەكان.\nهەڵەبجە؛ بۆ بەرەنگاربوونەوەی کۆرۆنا شەش بڕیاری نوێ دەرکران و مزگەوتەکان بەداخراوی دەمێننەوە\n2020.07.11 - 22:03


ساڵی نوێی خوێندن دەستی پێكرد\nبەیانی ئەمڕِۆ 21ی ئەیلول ساڵی نوێی خوێندنی 2019 بۆ 2020 دەستی پێكرد و سەرۆكی حكومەت لە شاری دهۆكەوە دەستپێكدرنی خوێندی ئەمساڵی بە فەرمی راگەیاند.\nهەرچەندە ئەم ساڵی وەزیر نویچی پەروەردە دەست بەكار بووە و چەندین برشیاری لەبارەی رێكخستنەوەی كاورباری وەزارەتی پەروەردە دەركردووە بەلام تا ئێستا هیچ یەكێك لە بڕیارەكانی وەزیرە نێیەكە بە تەواوەتی جێگیر نەكراوە.\nئەمڕۆش یەكەمین رۆژی خوێندن دەستی پێكرد و بەپێی ئامارەكانی وەزارەتی پەروەردەی حكومەتی هەرێمی كوردستان، لە هەرێمی كوردستان زیاتر لە ملیۆنێك و ٧٠٠ هەزار خوێندكار لە قۆناغەكانی بنەڕەتیی و ئامادەیی دەخوێنن، ساڵانەش زیاتر لە ١٠٠ هەزار خوێندكار لە پۆلی یەكی بنەڕەتیی وەردەگیرێن.\nلە هەر چوار پارێزگاكەی هەرێمدا تەنها شەش هەزار و ٧٣٤ خوێندنگای حكومیی هەن، ئەوەش بووەتە كێشە بۆ پرۆسەی خوێندن كە لە هەندێك شوێندا خوێندنگەكان 3 دەوامی تیادا دەكرێت و بەشێك لە بیناكانیش خێرخوازان دروستیان كردووە یان نۆژەنیان كردووەتەوە.


ژیان | وەرزش | چامپیۆنزلیگ چۆن تەواو دەبێت؟ ووردەكاریەكان تا یاری كۆتایی\nچامپیۆنزلیگ چۆن تەواو دەبێت؟ ووردەكاریەكان تا یاری كۆتایی\n2020-07-07 | 149 جار خوێندراوەتەوە\nرۆژی هەینی داهاتوو 10/7/2020 لە شاری نیونی سویسری تیروپشكی قۆناغی هەشت و پێش كۆتایی و یاری كۆتایی خولی یانە پاڵەوانەكانی ئەوروپا بكێشرێت و یاریەكانی ئەو خولەش لە سەرەتای مانگی داهاتوو دەست پێدەكەنەوە.\nهەرچەندە تا ئێستا چوار یانە یەكلایی بونەتەوە كە لە قۆناغی هەشت یاری دەكەن بەڵام هەشت یانە ئێستا ركابەریان ماوە و لە رۆژانی 7و8ی مانگی ئاب بەڕێوەچێت لەو یاریگایانەی كە بریارە یاری گەڕانەوەیان تێدا ئەنجام بدرێت.\nئەو یانانەی تا ئێستا یاری گەڕانەوەیان لە قۆناغی 16 ماوە هەریەكە لە یاریەكانی:\nبایرن میونشن – چێڵسی (یاریگای بایرن میونشن)\nبەرشەلۆنە – ناپۆلی (یاریگای بەرشەلۆنە)\nمانچستەر سیتی - ریال مەدرید (یاریگای مانچستەر سیتی)\nیوڤانتۆس – لیۆن (یاریگای یۆڤانتۆس)\nلەبەرامبەردا چواریانە یەكلایی بونەتەوە و گەیشتونەتە قۆناغی هەشتی كە ئەوانیش هەریەكە لە یانەكانی (ئاتالانتا، ئەتلەنتیكۆ مەدرید، لایپزیگ، پاریس سانجێرمان)\nوا بڕیارە رۆژی هەینی تیروپشك بۆ قۆناغەكانی 8 و 4 و یاری كۆتایی بكرێت، دواتر سەجەم یاریەكان جگە لەوانەی قۆناغی 16 لەسەر شێوازی خولێكی بچووك لە لیشبۆنەی پایتەختی پورتۆگال ئەنجام ئەنجام دەدرێن كە هەموو یارییەكان یەكلاكەرەوە دەبن و دۆڕاو دەردەكرێت و گەڕانەوەی تیادا نابێت.\nبەگوێرەی ئەو بڕیارەی یوفا پێشتر دەریكردبوو یاریەكان لە دوو یاریگادا ئەنجام دەدرێن كە هەریەكە لە یاریگای یانەكانی بەنفیكا و لیشبۆنەیە، یاریەكانی قۆناغی هەشت لە رۆژانی 12 تا 15ی ئەو مانگە ئەنجام بدرێت و یارییەكانی قۆناغی پێش كۆتایی لە رۆژانی 18 و 19ـی هەمان مانگ بەڕێوەدەچن، یاری كۆتایی رۆژی 23ـی ئاب لە یاریگای بەنفیكا ئەنجام دەدرێت.


ڤیدیۆ: چیرۆكی ئه‌و ئافره‌ته‌ی كفته و ماسی له ژووری نوستنه‌كه‌ی سوورده‌كاته‌وه\n07/06/2021 ژمارەی بینراو 1498\nئافره‌تێكی میسری كه بۆته یوتیوبه‌رێكی ناودار له میسر ناوی" ئوم نور" ه ڤیدیۆیی چۆنیه‌تی ئاماده‌كردنی ژه‌مه نه‌ریتیه‌كانی میسر بڵاوده‌كاته‌وه به‌ڵام ئه‌وه‌ی جێگه‌ی سه‌رنجه ئه‌م ئافره‌ته له ژووری نوستن خواردنه‌كانی ئاماده ده‌كات.\nئوم نور له ناوچه‌ی "شبرا" كه ناوچه‌یه‌كی شه‌عبیه له میسر ده‌ژی و له تیك تۆك 298 هه‌زار فۆڵۆوه‌ری هه‌یه و ژووری نوستنه‌كه‌ی ته‌نها چه‌ند مه‌ترێكه و له‌سه‌ر سیسه‌مه‌كه‌ی داده‌نیشێت و خواردنه‌كان ئاماده‌ده‌كات و سوری ده‌كاته‌وه ئه‌مه‌ش وایكردوه جیاوازتربێت له شێفه‌كانی دیكه.\n♬ الصوت الأصلي - ام نور مزيكا2 كيداهم\nئه‌م خانمه جگه له گرته ڤیدیۆیی چۆنیه‌تی ئاماده‌كردنی خواردن ڤیدیۆیی خاوێنكردنه‌وه‌ی ماڵه‌كه‌ی و منداڵه‌كانی و هاوسه‌ره‌كه‌ی و دراوسێكانیشی بڵاوده‌كاته‌وه و تا ئێستا زیاتر له 150 پارچه ڤیدیۆیی بڵاوكردۆته‌وه و ملیۆنه‌ها بینه‌ر و ده‌یان هه‌زار لایك و كۆمێنتی بۆ چووه.


فڕۆکەیەکی بێ فڕۆکەوانی یەمەنی ھەڵیکوتایە سەر بنکەو بارەگای لەشکریانی عەرەبستان - SAHAR KURDISH (Sorani)\nفڕۆکەیەکی بێ فڕۆکەوانی یەمەنی ھەڵیکوتایە سەر بنکەو بارەگای لەشکریانی عەرەبستان\nOct 10, 2018 18:07 Asia/Tehran\nیەکەی فڕۆکە بێ فڕۆکەوانەکانی سوپای یەمەن بە فڕۆکەی بێ فڕۆکەوانی «قاسیف-یەک» بنکەو مۆڵگەی سەرکردەو فەرماندەرانی ھاوپەیمانیی سەعودیی لە ئوردوگای عەنبەرە لە ئەلمەخا ھەڵکەوتوو لە ڕۆژئاوای یەمەنیان دایە بەر پەلامار.\nبە پێی ڕاپۆرتی ئیرنا، سەرچاوەیەکی سەربازیی یەمەن ئەمڕۆ چوارشەممە لە وتووێژ لەگەڵ کەناڵی ھەواڵیی ئەلمەسیرە وتی: ئەم ھەڵمەتە لە تۆڵەی دڕندەکارییەکانی ڕژێمی ئالی سەعود دژی جەماوەری یەمەن ئەنجامی گرتووەو لەو ھەڵمەتەدا فڕۆکەی بێ فڕۆکەوانی «قاسیف-یەک» ڕێک شوێنی مۆڵ دران و کۆبوونەوەی دەست درێژکاران و بەکرێگیراوانی سەعودیی لە ئوردوگای عەنبەرە دا داوەتە بەر پەلامار کە لە ئەنجام دا کۆمەڵێک لە دەست درێژکارانی سەعودی کوژراوان.\nھەر لەم حاڵەدا سوپاو لێژنە جەماوەرییەکانی یەمەن بنکەو بارەگای بەکرێگیراوانی سەعودییان لە یەکبڕی « ئەلوازعیە» لە تەعز ھەڵکەوتوو لە باشووری ڕۆژئاوای یەمەنیان دایە بەر پەلامار کە لەو ھەڵمەتەدا بەکرێگیراوانی سەعودی زیانێکی قورسی گیانی و دراڤییان لێ کەوت.\nھێزەکانی یەمەن ھەروەھا بنکەو بارەگای بەکرێگیراوانیان لە بڕێک لە ناوچەکانی ئەلجوف لە باکووری یەمەن دایە بەر پەلاماری خۆیان کە لە ئەنجام دا کۆمەڵێکیان لێ کوژراو ژمارێکی دیکەشیان بریندار بوون.\nعەرەبستانی سەعودی وێڕای هاوپەیمانی لەگەڵ بڕێک لە وڵاتانی عەرەبی ناوچەکەوبە پاڵپشتیی ئەمریکا لە مارسی 2015 ەوە هێرشێکی بەربڵاوی دژی یەمەن دەست پێ کرد هەتا لەم ڕێگایەوە بتوانێ عەبدڕەبە مەنسور هادی سەرۆک کۆماری لەکارکشاوەو هەڵاتووی یەمەن بگەڕێنێتەوە بۆ سەر دەستەڵات کە لە ئەنجامی ئەم دەست درێژکارییە هەزاران شارومەندی بێ دەرەتانی یەمەنی گیانیان سپاردووەو ملوێنان کەسیش هەڵوەداو ئاوارە بوونە.\nبە گوێرەی ڕاگەیاندنی ئەم دامەزراوە نێونەتەوەییە، هێرشە ئاسمانییە بێ بڕانەوەکان و شەڕ لەم وڵاتەدا زەرەرو زیانێکی قورسی بەسەر جەماوەری یەمەن دا سەپاندووەو زەبرێکی قورسیشی لە ژێرخانە گشتی و تایبەتییەکانی یەمەن وەشاندووە و و هاوکات ڕێگاشی لە گەییشتنی یارمەتیی مرۆڤ دۆستانە بەم وڵاتە گرتووە. ئینجا لە بەرامبەردا سوپاو لێژنە جەماوەرییەکانی یەمەنیش لە تۆڵەی ئەو ھێزشانەی دەست درێژکارانی عەرەبستان بنکەو بارەگای بەکرێگیراوانی سەعودی دەدەنە بەر ھەڵمەت و پەلاماری خۆیان .


"لێبڕینی مووچە زیاتر دەبێـت" - تۆڕی میدیایی خەڵک\nئەندامێكی پەرلەمانی كوردستان رایگەیاند، ئەو داهاتەی ئێستا لەبەردەم حكومەتی هەرێمی كوردستاندایە بەشی تەواوی مووچەی مووچەخۆرانی هەرێمی كوردستان ناكات، حكومەتی هەرێمی كوردستان ناتوانێت 30 ڕۆژ جارێك بەتەواوەتی مووچەی مووچەخۆرانی خەڵكی كوردستان دابین بكات.\nبەڵێن ئیسماعیل كە ئەندامی فراكسیۆنی بزوتنەوەی گۆڕانە لە پەرلەمانی كوردستان بۆ دەنگی ئەمریكا وتی: داهاتی ئێستای هەرێمی كوردستان خۆی دەدات لەنزیكەی 400-450 ملیۆن دۆلاری مانگانە، كە بێگومان ئەمە زۆر زۆر كەمترە لەو ڕێژەیەی كە پێویست دەكات بۆ مووچەی فەرمانبەران.\nدەشڵێت: حكومەت بەو داهاتەوە مەبەستی بێت ئەو داهاتەی كە ئێستا لەبەردەستیدایە، مووچە 30 ڕۆژجارێك دابەش بكات بێگومان ڕێژەی لێبڕینەكە زۆر زۆر بەرز دەبێتەوە.\nبەپێی زانیارییەكانی نزیك لە حكومەتی هەرێمی كوردستان، بڕیاردراوە لە مەودوا مانگانە 30 رۆژ جارێك مووچە دابەشبكرێت بەپێی داهاتی بەردەستی و وەزارەتی دارایی دەستی كراوە دەبێت لە رێژەی لێبڕینی مووچە.\n20 کانونی دووهەم 2021 11.34 am\nخەڵك-ئارام سەردار ئەمڕۆ چوارشەممە ٢٠ی كانوونی یەكەمی ٢٠٢١ ئەنجوومەنی پارێزگای هەولێر لەكۆبوونەوەیەكدا بەئامادەبوونی…


سەرمایەی مڕۆیی کورد، تورکیا و کورسیی ئەردوغانیش دەهەژێنێ!\nTuesday, 06.19.2018, 22:54\nهەنوکە هێڕشی سوپای زەبەلاحی تورکیا، بۆ سەر نەتەوەیی کورد و وڵاتەکەی، بە تایبەتی بۆ قەندیل و بۆ سەر پارتی کرێکارانی کوردستان "پەکەکە"، تەنیا لە ئەنجامی پانتاو کردنی دەسەڵاتەکانی و رێگرتن لە دروستبوونی کیانی کوردیی نییە. بەڵکو لە ئەنجامی بوونی ترسە لە نەتەوەیی کورد، کە چوارەم نەتەوەیی مەزنە لە ڕۆژهەڵاتی ناوەڕاستدا و ئەگەر ئەو میللەتە خاوەن سوپایەکی بەهێزیش نەبێت بەڵام خاوەن سەرماییەکی مڕۆیی بێ هاوتایە.\nئەگەر بە دڵسۆزی کار بۆ پرسی کورد بکرێت، دەکرێت لەو سەرماییە مڕۆییە، هێزێکی جەماوەریی پەروەردە بوو بە ڕۆحی بەرەنگاریبوونەوە دروست بکرێت، کە نەک مەترسی لەسەر تورکیا دروست بکات، بەڵکو دەتوانیت لە ناوچەکە هەموو بەرژەوەندییە ئابوورییەکانی وڵاتانی زلهێزیش بخاتە مەترسیەوە کە لە دەرئەنجامدا ناچاریان بکات لەسەر مێزی گفتوگۆ دانیشن و ددان بە مافە ڕەواکانی میللەتێکی ٤٠میلیۆنیدا بنێن.\nمێژووی مرۆڤاییەتی پرە لە تاقیکردنەوە و ئەزموونی گەلان، لە هەموو قۆناغەکاندا هەندێک وڵات، نەتەوە توانای ماددیان لە کۆی توانای میللەتان، نەتەوەکان و وڵاتانی دیکە بەهێزتر بووە، کە بۆتە هۆی دروستبوونی کۆسپ و تەگەرە لە پێش هەوڵدان و کۆششی ئەو میللەتانە، بەڵام هەرگیز نەبۆتە هۆی تەسلیمبوون بە سەرشۆڕی و ملکەچ کردنی هەتا هەتایە. ئەو نەتەوە و میللەتانەی لەبەر هەر هۆیەک بووبێت هێزی چەکداریان لاواز بووبێت، پەنایان بۆ ئامرازی دیکە بردوە بۆ پاراستنی مانەوەیان لە مەیدانی پڕ کێشمەکێشم و ململانێکانی گۆڕەپانی جەنگی سیاسی و سەربازیی وەکو خەباتی ژێر زەمینی، خەباتی چەکداری، خەباتی پارتیزانی، دروستکردنی شانەی خەوتوو و جۆشدانی میللەت، دروستکردنی دەزگای هەواڵگریی نهێنی، دەیان ئامرازی دیکەی کە یارمەتیدەربوون بۆ بەردەوام بوون و سەرکەوتن.\nجەنگی دووەمی جیهانی، وەک ئەمڕۆ ئاسا کە دەگوزەرێت لە ناوچەی ڕۆژهەڵاتی ناوەڕاستدا، گەلێک وڵاتی زلهێز لە نێویدا خاوەن سوپای زەبەلاح و لە سەنتەری بڕیار دانبوون، بەڵام لە هەمان کاتدا نەیانتوانی دەنگی زوڵالی ئەو وڵات و میللەتانەی کە لە خەباتدابوون دژ بە هێزێکی دەرەکیی و ژێردەستبوون کپ بکەن.\nلەگەرمەی سەرقاڵبوونی زلهێزەکان لە جەنگی جیهانی دووەم، جوڵانەوەی سیاسی و بەرەنگارییبوونەوەی میللەتانی ژێردەست یان گەلانی چەوساوەی ژێر دەسەڵاتێکی سیاسی دیاریکراوی وەک فاشی و دیکتاتۆری هەبووە کە توانای سەربازییان لە ئاست سوپای زلهێزەکانی ئەو کات نەبووە وەک ئەمڕۆی نەتەوەیی کورد، نموونە جوڵانەوەی دژ بە نازیەت هەبووە لە ئەڵمانیا لە کاتێکدا هیتلر لە لووتکەی دەسەڵات و خاوەن سوپایەکی بەهێز بوو کە بەرەنگاری دنیا دەبووەوە. بزوتنەوەی بەرەنگاری جوو، دژ بە ئەڵمانیا هەبوو. بزوتنەوەیی بەرەنگارییبوونەوە لە پۆلۆنیا، شەڕی پارتیزانی یۆگۆسلافیا، پارتیزانی سۆڤیەت و یۆنان ئیتالیا و فرەنسا و ئەمریکای باشوور گەلێ جوڵانەوە و بزوتنەوەی سیاسیی و چەکداری دیکە لە هەموو دنیا. هەر بزوتنەوەیەکی بەرەنگاریی لەو وڵاتانەدا وەک ئەمڕۆ ئاسا چوونەتە هاوپەیمانییەتی لەگەڵ زلهێزێک دژ بە زلهێزەکەی دیکەی کە وڵاتەکەی داگیر کردون نموونە، پۆلۆنییەکان لایەنگریی حکومەتێکی پۆلۆنی بوون کە لە هەندەران دامەزرابوو، پشتیوانییان لە ئینگلیزەکان دەکرد دژ بە ئەڵمانیا.\nهیتلر لە جەنگی جیهانی دووەم، سەڕەرای ئەوەی کە سەڕۆکی ئەڵمانیای نازی بەهێزبوو و سەرقاڵی سەرکرداییەتی کردنی ئەو جەنگە مەزنە بوو، خاوەن سوپایەکی بەهێز بوو بەڵام لەگەڵ ئەوەشدا سەرکەوتنی خۆی تەنیا لە بوونی سوپایەکی بەهێز نەدەدی، کە ئەمە هۆکاری ئەوەبوو بیری لە بچووکترین هەل دەکردەوە بۆ لێدانی ئینگلیز نمونە، کاتێک کە سەماکەری میسری حکمەت فەهمی نمایشی سەما دەکات لە ئاهەنگێک بۆ هیتلر و گۆپن، لە دوای ئەوە گۆپن لەسەر داوای هیتلر داوا لە دەزگایی هەواڵگری ئەڵمانیی دەکات بۆ ئەوەی هەوڵبدەن حکمەت فەهمی، بکەن بە سیخوری خۆیان وەک ئامرازێک بۆ بەدەستهێنانی زانیاری لە ئەفسەر ئینگلیزەکانی ئەو کات کە لە میسر بوون.\nلە سەرەتای دروستبوونی کیانی ئیسرائیل لە نێو دڵی دنیای ئیسلامیی و عەرەبی لە کۆتایی چلەکان لە فەلەستین، سەرانی ئیسرائیل خاوەن ستراتیژیەت و بەرنامەی تایبەت بە خۆیان بوون، جگە لە باشکردنی باری ئابووریی و دامەزراندنی سوپایەکی بەهێز، هەوڵیاندا سوودمەند بن لە بچووکترین هەل و بەکارهێنانی بەشێکی زۆری دەرەمەتیان بۆ خزمەتکردنی مەسەلەی خۆیان بەو مەبەستە بە هەزاران سیخوریان لە دنیا و وڵاتانی عەرەبیی دروست کرد.\nهێبە عبدولرحمان سلیم، سیخورێکی بەناوبانگی عەرەبیی میسریە، لە شەستەکانی سەدەی ڕابردوو لە دانیشگای عەین شەمس لە بەشی ئەدەبی زمانی فرەنسی قوتابی بوو، کاتێک یەکێک لە مامۆستاکانی سەرنج دەدات کە ئەو کچە هەندێک ئاماژە لە کەسایەتییدا بەدیدەکرێت کە دەتوانرێت سوود بەخش بێت بۆ کاری سیخوری لە بەرژەوەندیی ئیسرائیل. مامۆستاکە بەبێ دەنگی کار بۆ ئەوە دەکات زەمالەی بۆ دابین بکات لە فرەنسا، دواتر لایەنگرانی خۆیان کار بۆ بە سیخوری کردنی بدەن لەو وڵاتە. لە ئاکامدا ئەو ژنە سیخورێکی چالاکی لێ دروست دەکرێت لە فرەنسا لەسەر دەستی ئەفسەرێکی ئیسرائیلی ناوی ئەدمۆن دەبێت. هێبە لەو ماوەیەی کە کار دەکات لە ڕیگەی دەزگیرانەکەی کە ئەفسەرێکی ئەندازیار دەبێت لە سوپای میسری گەلێک زانیاریی گرنگ بەدەست دەهێنێت دەربارەی بنەکەکانی موشەکیی میسری و دەیدا بە ئیسرائیل. لە ئاکامدا لەلایەن دەزگایی هەواڵگری میسری ئاشکرا دەبێت و سادات سەڕۆکی ئەو کاتەی میسر داوا دەکات بە زیندووی یان بە مردوی بێت، دەبێت ئەو کچە بهێنرێتەوە بۆ میسر. دەزگای هەواڵگری میسری بە پلانی دارێژراو هێبە دەهێنن بۆ لیبیا و دەیڕفێنن بۆ میسر. ئیسرائیل بۆ نواندنی وەفا بۆ ئەو سیخورەی خۆیان گۆڵدا مایەر بە فەرمیی داوا لە کیسنجەر دەکات کە داوا لە سادات بکات "هێبە" ئازاد بکرێت، بەڵام سادات لە دانیشتنەکەی لەگەڵ کیسنجر خۆی لە بابەتەکە دەدزێتەوە . دوای ئەو دانیشتنە، سادات بۆ دەزگای هەواڵگری میسری تەلەفۆن دەکات و داوا دەکات بە پەلە لە ماوەی نیو سەعاتدا هێبە لە سێدارە بدرێت. ڕۆژی دواتر، کیسنجەر هەمان داوا دووبارە دەکاتەوە، لە وەڵامدا سادات دەڵێت "خۆزگە زووتر ئەو داوایەت دەکرد، دوێنی کە باست کرد، پرسیارم کرد، گوتیان هێبە لە سێدارە دراوە و ئەو بابەتەش کۆن بووە "!\nکاتێک کە هەواڵ دەگات بە ئەفسەرە ئیسرایلیەکە "ئەدمون"، بەهۆی شەرمەزاریی بوونی لە بەڕێوەبردنی جۆری کارەکەی و سەرکەوتنی پلانی هەواڵگری میسری، بەسەر پلانی ئەو و ڕفاندنی هێبە، بە فیشەکێک کۆتایی بە ژیانی خۆی دەهێنێت!\nکێشە لە بوونی سوپای زەبەلاح نییە ئەوەندەی گرفتەکە پەیوەستە بە کارکردن و نواندنی هەڵوێستی ڕاست و ئاراستە کردنی بزوتنەوە و جوڵانەوەکان بە ئاقاری سەرکەوتن لەلایەن سەرکردە و پارتی پێشڕەوەوە. ئێستا جەندرمە، پاسدار و عەسکەر بە پۆستاڵەکانیان خاکی کوردستان دەشێلن، سەرانی پارتەکانی باشوور لەبری یەکگرتن و دروستکردنی هێزی بەرەنگارییبوونەوە، خەریکی ئابروو بردنی یەکترین لەسەر دەنگی دزراو بۆ پەرلەمانی کارتۆنی عیراق، بە مەبەستی دەستکەوتی زیاتر لە بەغداد، گیرفان گەرم کردن، دروستکردن و گەشەپێدانی کەسایەتیی تاکی کوردیی گەندەڵ لەو جۆرە دەزگا نەزۆکانەدا. سادات، لەسەر داوای کیسنجر، ڕازی نەبوو سیخورێک ئازاد بکات، بەڵام سەرانی باشوور بەبێ بەرابەر هەموو وڵاتیان فڕۆشتووە و خەڵکیان هەمووی کردوە بە کۆیلە و ژێردەست وێرای ئەوەش هیچ هەست بە شەرمەزاریی ناکەن و هەڵویستێکی وەک هەڵویستی ئەفسەرە ئیسرائیلییەکە نانوێنن و بە فیشەکێک ئابڕووی خۆیان بکڕنەوە!\nلە دەرئەنجامدا، سوپای دنیا بەلایەک ئیرادەی میللەتانیش بە لایەک. مێژوو و ئەزموونی خەباتی گەلانی ژێردەست سەلەماندویەتی کە زوو یان درەنگ، سوپای زەبەلاح بەرامبەر بە ئیرادەی میللەتان سەرکەوتنیان بەدەست نەهێناوە، نمونە شەڕی یابان و ئەمریکا، خۆڕاگری میللەتی ڤیەتنام بەرامبەر بە ئەمریکا، شەڕی کۆبانی و شەڕی عەفرین دژ بە سوپای زەبەلاحی تورک، سەلماندی کە جوڵانەوەی میللەتی کوردی چەوساوە، بە داگیرکردنی عەفرین کۆتایی نەهاتووە، ئەمە هۆکاری ئەوەیە کە هەنوکە هەمان سوپای زەبەلاح شەڕی هەمان هێز و میللەت دەکات، بەڵام ئەم جارە لە عەفرین نییە لە قەندیلە و بەیانیش لە شوێنیکی دیکە دەبێت بەڵام ئەم دەنگە ناڕەزاییە هەرگیز کپ نابێت و هەر سەردەکەوێت!\n(دەنگدراوە: 20 . زۆرباشە: 4.5/5)


دکتۆر گۆران عه‌بدوڵا: ده‌سه‌ڵاتی سیاسی له هه‌رێمی کوردستان ئه‌وه‌ی له خه‌یال و پلانیدا نه‌بێ بژێوی هاووڵاتیانه\nی مانگی نۆ ٠٢, ٢٠١٧\nDr. Goran Abdulla\nبه‌یاننامه‌یه‌ک له لایه‌ن ژماره‌یه‌ک پزشک و کارمه‌ندی نێو ناوه‌نده ته‌ندرووستیه‌کان بڵاو بوه‌ته‌وه که له باره‌ی پاشکه‌وتی مووچه و داهێنانی ئه‌و جۆره سیستمه ره‌خنه له ده‌سه‌لاتی سیاسی هه‌رێم ده‌گرن.\nهه‌رێمی کوردستان ساڵانێکه له قه‌یرانیدایه و وادیاره به ئاسانیش له‌و قه‌یرانیه ده‌رباز نابێت. ئایا ئه‌م سیستمی پاشکه‌وته هه‌وڵێکه بۆ ده‌رباز بوون له‌و قه‌یرانه؟\nدکتۆر گۆران عه‌بدوڵا شاره‌زا له سیستمی ته‌ندروستی له هه‌ڤپه‌یڤینێکدا له‌گه‌ڵ به‌شی کوردی ده‌نگی ئه‌مه‌ریکا ده‌ڵێت "ئێمه وه‌کو کارمه‌ندان و پزشکان نارازین له‌و سیستمه وه پێیمان وایه حکومه‌تی هه‌رێمی کوردستان پێی ده‌کرێ مووچه‌ی ته‌واوی کارمه‌ندانی ته‌ندرووستی و پزشکان بدات وه زیاتریش له‌وه‌ی که هه‌یه بیانداتی، به‌ڵام حکومه‌تی هه‌رێمی کوردستان به‌داخه‌وه هه‌بوونی قه‌یرانی سیاسی وه قه‌یرانی ئابوری وه شه‌ری داعشی کردووه‌یه بیانویه‌ک بۆ ئه‌وه‌ی ئه‌رکه‌کانی سه‌ر شانی خۆێ جێ به جێ نه‌کات، وه ئێمه پێیمان وایه ئه‌مه به‌شێکه له سیاسه‌تێکی فراوانتری لیبرالیزم له کوردستاندا که پێی وایه ئه‌بێ ئه‌رکی سه‌ر شانی حکومه‌ت که‌م بکرێته‌وه وه ده‌زگاه خزمه‌تگوزاریه‌کان بچووک بکرێنه‌وه وه بازار ده‌وری باڵای هه‌بێ نه‌ک حکومه‌ت له پێشکه‌شکردنی ئه‌و خزمه‌تگوزاریانه‌دا ".\nدکتۆر گۆران هه‌ر وه‌ها ده‌ڵێت " داهێنه‌ری ئه‌م جۆره به‌رنامه‌یه خودی ده‌سه‌ڵاتدارانی سیاسین له هه‌رێمی کوردستاندا وه دارو ده‌سته‌کان له ناو که‌رتی ته‌ندرووستی به وه‌زیره‌کان، به به‌رێوه‌به‌ریه گشتیه‌کان وه له‌مه‌شدا کۆمه‌ڵێک رێکخراوه‌ی نێۆنه‌ته‌وه‌یی هاوکاریان ئه‌که‌ن، بۆ نموونه بانکی نێۆنه‌ته‌وه‌یی، کومپانیا هاوبه‌شه‌کانی ره‌ند RAND که کۆمه‌ڵێک ده‌زگاێ ئه‌مه‌ریکین سه‌ر به باڵی راستره‌وی پارته‌کانی ئه‌مه‌ریکا، به تاێبه‌تی کۆماریه‌کان که بڕوایان به نیو لیبرالیزم هه‌یه، بڕوایان به بازار هه‌یه، بڕوایان به‌وه هه‌یه که حکومه‌ت ئه‌بێ بچووک بکرێته‌وه، خزمه‌تگوزاریه‌کان که‌م پێشکه‌ش بکرێ وه هاووڵاتی خۆێ به‌رپرسیار بێ له کڕینی خزمه‌تگوزاریه‌کان، ته‌ندرووستی، ئاو، خویندن وه هه‌موو خزمه‌تگوزاریه‌کانی تر و ئه‌رکی سه‌ر شانی حکومه‌ت که‌م بکرێته‌وه ".\nدکتۆر گۆران ده‌شڵێت " به‌داخه‌وه ده‌سه‌ڵاتی سیاسی له هه‌رێمی کوردستان ئه‌وه‌ی له خه‌یالی نه‌بێ، ئه‌وه‌ی له پلانیدا نه‌بێ بژێوی هاووڵاتیانه وه من په‌یوه‌ندیه‌کی راسته‌وخۆ نابینم له نێوان مایه پووچی و بودجه‌ی هه‌رێمی کوردستان و نه‌دانی مووچه‌ی هاووڵاتیانی، راگه‌یاندنی مایه پووچی و ئه‌وه‌ی گوایه هه‌رێم له ژێر قه‌رزێکی گه‌و‌ره‌دایه، هه‌موو بیانوون ".\nInterview with Dr. Goran Abdulla


ئیعلامی پارتی وەڵامی مووشەكباران، بە بەیاننامە دەداتەوە - رۆژنامه‌ی خه‌بات\nسه‌ره‌تا وتار ئیعلامی پارتی وەڵامی مووشەكباران، بە بەیاننامە دەداتەوە\nئیعلامی پارتی وەڵامی مووشەكباران، بە بەیاننامە دەداتەوە\nپەكەكە، ئەو رێكخراوەی ئەگەر شۆڕشگێڕ بووایە، دەبوو ئێستا لە باكووری كوردستان بووایە، نەوەكو لە سێبەری باشوور دابنیشێت و لە نێوان دهۆك و زاخۆ بنكە و ئۆفیسەكانی ئیعلامی پارتی مووشەكباران بكات و میدیاكارانی پارتی بكاتە ئامانجی هێرشێكی تیرۆریستی ترسنۆكانە، بەڵام پەكەكە ئەوەندەیش نەزان نییە، كە نەزانێت بۆچی ئیعلامی پارتی دەكاتە ئامانج.!\nپەكەكە و ئەوانەی پاڵپشتی مادی و مەعنەوی پەكەكە دەكەن، باش لەوە تێگەیشتوون كە ئیعلامی پارتی لەوەتەی هەیە، ئیعلامێكی نەتەوەییانەی نیشتیمانی و پابەند بە پرەنسیپ و ئەخلاق و ئیتیكی كاری رۆژنامەوانییە، كێ ئیعلام و ئیعلامییە راستەقینەكانی پارتی بینیووە هێرش بكەنە سەر هیچ كەس و لایەنێك..؟ كێ ئیعلام و ئیعلامییەكانی پارتی بینیووە تەشهیر و سووكایەتی بە پیرۆزیی و موقەدەساتی كەسێك یان چین و نەتەوە و تایەفەیەك بكات..؟! ئیعلامی پارتی ئەوەندە ئارامگر و پابەندە بە بنەما مرۆیی و كۆمەڵایەتی و سیاسییەكانیش، زۆرجار رێزی لە دوژمنیش گرتووە، چجای دۆست، بەڵام كام دۆست.؟! ئەوانەی لەوەتەی هەن، هەر بەڵای سەری كورد و نیشتیمان بوونە..؟!\nئیعلامی پارتی هەر لە هەرێمی كوردستان نا، لە تەواوی عیراق و ناوچەكەیش ئیعلامێكی بێ وێنەیە و هاوشێوەی نییە، ئیعلامێكی هێمن و ئارامگر و لەسەرخۆیە، ئەوەتا ئیعلامی پارتی وەڵامی مووشەكبارانكردن بە بەیاننامە و ئیدانەكردن دەداتەوە، دەنا نە ئیعلامی پارتی بێتوانایە لە دروستكردنی رای گشتی و نە پارتیش هێندە بێهێزە، كە نەتوانێت وەڵامی مووشەك بە مووشەك بداتەوە، بەڵام هیچ كاتێك ئیعلام و ئیعلامییە راستەقینەكانی پارتی هێرشبەر نەبوونە، هەمیشە بەرگریكار بوونە و زۆرجاریش باجی ئەو هێرشە ئیعلامیی و مەعنەوی و عەسكەرییانەشیان داوە، كە نەیارانی كورد داینەمۆی بوونە، چونكە ئیعلامی پارتی هەمیشە بارودۆخی هەرێمی كوردستانی لەبەرچاو گرتووەو هەرگیز نەبۆتە مایەی ئاشووب و فەوزا و پشێوی دروستكردن.\nپەكەكە و ئەوانەیش كە پەكەكە وەك داشی دامە هەڵدەسوڕێنن، زۆرباش لە ئیعلامی پارتی تێگەیشتوون، دەزانن بۆچی و بە چ ئامانجێك ئۆفیس و بنكە و وێستگەكانی ئیعلامی پارتی مووشەكباران دەكەن، بەڵام لەوە تێنەگەیشتوون كە مەرام و مەبەستەكانیان لای ئیعلامی پارتی ئاشكرایە و هەر بۆ مەعلوماتی پەكەكە و هەڵسوڕێنەرانیشیان، هەواڵ و هەوڵەكانی پارتی بۆ رێكخستنەوە و یەكگرتوویی نێوماڵی كورد، ئەوەندە بەهێزە، پارتی ئیعلامیشی نەبێت، دەستبەرداری پرسە نەتەوەیی و نیشتیمانییەكان نابێت.\nهه‌واڵی پێشتررۆژنامه‌ی خه‌بات 25-05-2022 ژماره 6329\nهه‌واڵی دواتربه‌گوژمه‌ی 13 ملیار دینار بەردی بناغەی چوار پڕۆژەی كاره‌با له چۆمان و حاجی ئۆمه‌ران داندرا


01:48 - 18/09/2020\nئایا بیل گیتس ڤایرۆسی كۆرۆنای دروستكردووە؟\nلەسەرەتای سەرهەڵدانی ڤایرۆسەكەوە لە ڕێگەی میدیاكانەوە باس لەوە دەكرا كە كۆڤید 19 دروستكراوی دەستی مرۆڤ و تاقیگەكانی وهانی چینە، دواتریش گوترا بیل گەیتس گەورە سەرمایەداری جیهانی لەپشتی دروستكردنی ئەو ڤایرۆسەوەیە و ئامانجەكەشی كۆكردنەوەی سەرمایەیەكی زیاترە، گیتس وەڵامی ئەو دەنگۆیانە دەداتەوە كە باس لەوە دەكەن كە ئەو ڤایرۆسی كۆرۆنای دروستكردووە.\nمانگی داهاتوو ڤاكسینی دژە كۆرۆنا بەردەست دەبێت\nبیل گیتس خاوەنی كۆمپانیای مایكروسوفت و گەورە دەوڵەمەندی جیهانی لە چاوپێكەوتنێكی لەگەڵ گۆڤاری دێرشپیگڵ ی ئەڵمانی رایگەیاند پێی وایە مانگی داهاتوو ڤاكسینی كۆرۆنا رەزامەندی بەدەست بهێنێت بۆ ئەوەی بۆ حاڵەتی ناچاری بەكاربهێندرێت، دەشڵێت دەرفەتێكی كەم لە بەردەم كۆمپانیاكانی فایزر و مودیرنا هەیە بۆ ئەوەی تا كۆتایی مانگی داهاتوو زانیاری پێویست بخەنە ڕوو تاوەكو داوای رەزامەندی رێگەپێدان بكەن بۆ ڤاكسینەكانیان.\nمن كۆرۆنام دروست نەكردووە\nبیل گیتس هۆشداریدا لەو دەنگۆیانەی لەچوارچێوەی بیردۆزی پلانگێریدا لە تۆڕەكۆمەڵایەتیەكان باس لەوە دەكەن كە ئەو ڤایرۆسی كۆرۆنای دروستكردووە و رایگەیاند ئەو بۆتە قوربانی، و راشیگەیاند بەهیچ شێوەیەك ئەو لەپشت ڤایرۆسی كۆرۆناوە نیە، ئەو سەرمایەدارە ئەمریكیە گوتی " ئەو بۆچوونانە شێتانەیە و بەخێرایی لەناو تۆڕەكۆمەڵایەتیەكان بڵاودەكرێنەوە"\nمیدیاكان چۆن باسی گیتس و كۆرۆنا دەكەن\nچەندین وتار و وێنە هەن كە بەشێوەیەكی فراوان بڵاوكراونەتەوە لە تۆڕەكۆمەڵایەتیەكان كە لەیەكێك لەو گرتە ڤیدیۆیانەدا بیل گیتس بەوە تۆمەتبار دەكرێت كە دەیەوێت 15%ی دانیشتوانی جیهان بمرن لەژێر پەردەی كوتان بەڤاكسین و ملیۆنان كەسیش ئەو گرتە ڤیدیۆیەیان لە یوتوب بینیوە.\nبیل گیتس 20 ملیار دۆلاری بۆ ڕووبەڕووبونەوەی ڤایرۆس تەرخانكردووە\nلەبەرامبەر ئەو تۆمەتانەدا كەناڵی دوچەڤێلەی ئەڵمانی دەڵێت بیل گیتس لەچوارچێوەی دامەزراوەی " بیل و میلیندا گیتس " 20 ملیار دۆلاریان بۆ ڤاكسینی دژە ڤایرۆس تەرخانكردووە لە دەیەی رابردوودا.\nڤاكسینی زۆر لەساڵی داهاتوودا بەردەست دەبێت\nبیل گیتس دەڵێت ئەو دڵنیایە سێ یان چوار ڤاكسینی ئەو شەش كۆمپانیایە " ئەسترا تسینیكا و دجونسون و نوڤاڤاكس و سانوڤی و فایزر و مودیرنا" لەسەرەتای ساڵی 2021 دا رەزامەندی بۆ دۆخی ناچاری وەردەگرن.\nبۆ رزگاركردنی گیانی خەڵك پارەمان زۆر خەرج كردووە\nلەو چاوپێكەوتنەدا بیل گیتس دەڵێت " دامەزراوەكەی ئێمەی لەهەر گروپێكی تر پارەی زیاتر خەرجكردووە بۆ كڕینی ڤاكسین بەمەبەستی رزگاركردنی گیانی خەڵك، و هیوادارم ئەو بیردۆزی پلانگێریە نەبێتە هۆی ئەوەی خەڵك لەو ڤاكسینە رابكات كاتێك پێی دەگات".\nئەو ملیاردێرە ئەمریكیە دەڵێت " ئێمە ڕووبەڕووی كۆرۆنا دەبینەوە ئەوەی گرنگە لەهەر كاتێك زیاتر ڕووبەڕووی راستیەكان ببینەوە و دەمەوێت بانگەشە و ریكلام بۆ بەكارهێنانی ڤاكسین بكەم بۆ رزگاركردنی ژیانی خەڵك، من شانازی دەكەم بەوەی گیانی دەیان ملیۆن كەس لەرێگەی ڤاكسینێكەوە رزگار بكەین كە ئێمەش بەشدارین تێیدا"


ڕۆژی جیهانی پیاوان ! سازمانی خه‌بات کوردستانی ئێران\nڕۆژی جیهانی پیاوان !\nزۆربەی کات بەبۆنەی ڕێز دانان بۆ جێگەی بەرزی مرۆڤ، بۆنە گەلێک دیاری دەکرێت کە ئەتوانین لە ڕۆژژمێرەکاندا بیانبینین.\nهەرکام لەم ڕووداوانە لە ژێر ناوێک وەکو یادکردنەوە، ساڵوەگەڕ، کۆچی دوایی کەسایەتیەک، ڕۆژی لە دایک بوون و هتد... بنەمای بۆ دانراوە ویادەوەریەکە بۆ بیرهێنانەوەی کۆمەڵگا. هەر کام لەم ڕوداوانە جێگەی تایبەت بە خۆی هەیە و ئەتوانێ تا ڕادەیەکی بەرچاو کەسایەتی کۆمەڵایەتی چین و توێژەکان لە کۆمەڵگە وەدەرخا.\nیەکێک لەم ڕۆژە تایبەتانە، ڕۆژی ۱۹ی نوامبره، کە بە ڕۆژی جیهانی پیاوان ناسراوە. ئەم ڕۆژە بە لێگێڕانەوەیەک لە ساڵی ۱۹۹۲ لەلایەن پرۆفیسۆر تۆماس ئێستر دیاری کراو لە ساڵی ۱۹۹۹ گشتگیرتر بۆوە. هەر ساڵەو بەو وڵاتانەی کە ئەو بۆنە چەژن دەگرن زیاد دەبێ، بە ڕادەیەک کە ئێستا زیاتر لە ٦۰وڵات ڕێوڕەسمی ڕۆژی جیهانی پیاوان بەڕێوە دەبەن.\nئامانجی سەرەکی لە ناونانی ئەم ڕۆژە سەرنجدان بە سڵامەتی پیاوان، پەرەپێدانی بەرابەری ڕەگەزی، باشتر کردنەوەی شێوەی هەڵسووکەوت، ڕون کردنەوەی ڕۆڵی پیاوان لە نێو کۆمەڵگاو نیشاندانی ئەو ڕاستیەی کە تەواوی پیاوان چەوسێنەر و زاڵم نین.\nقەت نابێ ئەم ڕاستیە بشارینەوە کە پیاوان ڕۆڵێکی گرینگیان لە نێو بەڕێوەبردن و کۆنتڕۆڵی ژیان هەیە، بەرەو پێشبردنی ژیان پێویستی بە هەر دوو ڕەگەزەو ئەمەش زۆر ئاشکرایە پیاوان لەم بەڕێوەبردنەدا زۆر کاریگەرن.\nلە کۆمەڵگای ئەمڕۆیی و کلتوری سەلمێنراو بە کۆمەڵگا، پیاوانیش لە ژێر ناوی خۆیاندا گوشارێکی زۆریان لەسەرە کە ئەم گوشارانە بریتیە لە چاوەڕوانی کردنی کاری قورس، فشار بۆ بە تەنیا بەڕێوەبردنی ژیان و خۆنەویستی بە بۆنەی بنەماڵەکەیەوەو زۆر شتی دیکە...\nڕەنگە زۆربەی ئێمە نەزانین بەڵام پیاوان لە زۆر بواردا لە ژنان مەترسی زۆرتریان لەسەرە، بۆ زانین و ئاگاداری زۆرتر لەم کێشانە ئەتوانین ئاماژە بکەین بە کێشە کۆمەڵایەتیەکان کە بە پێی هێندێک ئامار:\nکوڕەکان دوبەرابەر زیاتر لە کچان توشی کێشەی لە دەستدانی کۆنتڕۆڵ و ئارام نەگرتن لە جێگەیێک دەبن و ڕێژەی دەست هەڵگرتن لە خوێندن لە پلەی دواناوەندی (دەبیرستان) لە نێو کوڕاندا زیاترە و نمرەی کوڕان لە کچان کەمترە، ڕێژەی خۆکوژی لە ناو کۆڕان دا چوار ئەوەندەی کچانە، ئەگەری چونە بەندیخانەی کوڕان زۆرترە لە کچان، کوڕان زیاتر لە کچان ئەبنە قوربانی تاوان و جینایەت، بە ڕادەیەک کە کۆڕان پێنج ئەوەندەی کچان بە هۆی خۆکوژی گیانی خۆیان لە دەست ئەدەن.\nئەمانە تەنیا بەشێک لە زۆربەی کێشەکانی پیاوانە کە ئەتوانین بە زانیاری وەرگرتن لەم بەشە یارمەتی دەرێکی بەرچاو بین بۆ چاک کردنەوەی کلتور و لێتێگەیشتنی زیاتریان.\nڕۆژی جیهانی پیاوان دەرفەتێکە بۆ پێزانین لە پیاوانێک، کە وەکو باوک، مێرد،برا، هاوڕێ و هتد..\nتەواوی هەوڵی خۆیان داوە بۆ باشتر ڕۆڵ گێڕانی خۆیان لە ناو ژیاندا و بە دڵسۆزی و فیداکاری ڕەوتی ژیان باشتر ئەکەن.\nپیاوانێک کە جێگەی خۆیان و جێگەی ژنان ئەزانن و هەوڵ ئەدەن تا بە ڕوانگەیەکی یەکسان و بەشێوەو ڕوانگەی ڕەگەزی هەنگاوەکانیان بۆ وەدیهێنانی ژیانێک بێ جیاوازی ڕەگەزی هەڵدەگرن و تەواوی هەوڵی خۆیان بۆ پاراستنی مافی ژن داوەو لە هەموو کاتدا بەردەوام پشتیوان و هاندەری ژنانی ئازادی خوازن و لەم ڕێگەیە دا یارمەتی دەریان بوونە.\nڕێکه‌وت: 2020-11-19 19:20:51


یانه‌کانی یوڤانتۆس و به‌رشلۆنه له ڕووی مێژووییه‌وه حه‌وتجار به‌رانبه‌ر یه‌کدی یارییانکردووه و ئه‌نجامه‌کان به بردنه‌وه و یه‌کسانبوون له نێوانیاندا دابه‌شبووه.\nئه‌مشه‌و، چوارشه‌ممه کاتژمێر 11 به‌کاتی هه‌رێمی کوردستان، یانه‌ی یوڤانتۆسی ئیتاڵی له چوارچێوه‌ی ڕوبه‌روبوونه‌وه‌کانی گه‌ڕی دووه‌می خولی یانه پاڵه‌وانه‌کانی ئه‌وروپا له ئالیانز ستادیه‌م میوانداری یانه‌ی به‌رشلۆنه ده‌کات.\nهه‌ردوو یانه ئامانجیان بردنه‌وه‌یه بۆ گرتنی لوتکه‌ی ڕیزبه‌ندی کۆمه‌ڵه‌ی حه‌وته‌م، که یانه‌کانی دینامۆ کیێڤ و فرینسڤارۆشی له‌خۆده‌گرێت.\nبه‌رشلۆنه‌ی که‌ته‌لۆنی تاوه‌کو ئێستا حه‌وتجار له خولی یانه پاڵه‌وانه‌کانی ئه‌وروپا ڕوبه‌ڕوی یوڤانتۆس بووه‌ته‌وه، به‌رشلۆنه دوو بردنه‌وه، یوڤی دوو بردنه‌وه و سێ یه‌کسانبوون له‌نێوانیاندا تۆمارکراوه.\nئازولگرانا هه‌شت گۆڵی تۆمارکردووه، بیانکۆنێری حه‌وت گۆڵی تۆمارکردووه.\nله قۆناغه یه‌کلاکه‌ره‌وه‌کاندا خانمه پیره‌که باڵاده‌ستبووه و دووجار به‌رانبه‌ر به‌رشلۆنه یاریکردووه.\nوه‌رزی 2002/2003 له قۆناغی چاره‌کی کۆتایی به‌رانبه‌ر یه‌کدی یارییانکردووه و به ئه‌نجامی چوون و گه‌ڕانه‌وه یوڤی سه‌رکه‌وتوبووه، جارێکی دیکه‌ش له وه‌رزی 2016/2017 له قۆناغی چاره‌کی کۆتایی ڕوبه‌ڕوبوونه‌ته‌وه، له یاری چوون بیانکۆنێری به سێ گۆڵی بێوه‌ڵام براوه‌بووه و یاری گه‌ڕانه‌وه به‌بێ گۆڵ کۆتاییهاتووه.\nدوو جه‌مسه‌ره‌که‌ی ئه‌مشه‌و فاینه‌ڵی 2015یان ئه‌نجامداوه، به‌رشلۆنه به ئه‌نجامی سێ گۆڵی بێوه‌ڵام بردنه‌وه‌ی به‌ده‌ستهێنا و نازناوه‌که‌ی چنیوه‌ته‌وه.\nله وه‌رزی 2017/2018 بارسا و یوڤی له قۆناغی کۆمه‌ڵه‌کان به‌هه‌مان شێوه‌ی ئه‌م وه‌رزه یارییانکردووه، به‌رشلۆنه له یاریگای خۆیدا به سێ گۆڵی بێوه‌ڵام براوه‌بووه و له یاری گه‌ڕانه‌وه به‌بێ گۆڵ یه‌کسانبوون.\nفلۆرنتینۆ پێرێزی سەرۆکی یانەی ڕیاڵ مەدرید، هەوڵەکانی بۆ گواستنەوەی یاریزانان و جێبەجێکردنی خواستەکانی کارلۆ ئەنچلۆتی ڕاهێنەری نوێ دەستپێکردووە.…\nپەیامی لاپۆرتا بۆ گەورەکان: ڕێزتان دەگرم، بەڵام پارەمان نییە\nسەرۆکی یانەی بەرشلۆنە، خوان لاپۆرتا هۆشداری بە یاریزانە گەورە و گرانبەهاکان دەدات و دووپاتیدەکاتەوە، کە توانای تەرخانکردنی موچەی…


وه‌زيرى ناوخۆ و باڵیۆزى یه‌كێتى ئه‌وروپا تاوتوێى هه‌ماهه‌نگى و به‌ره‌نگاربونه‌وه‌ى تیرۆر ده‌كه‌ن » پێگەی تۆڕی میدیای عێراقی\nوه‌زيرى ناوخۆ و باڵیۆزى یه‌كێتى ئه‌وروپا تاوتوێى هه‌ماهه‌نگى و به‌ره‌نگاربونه‌وه‌ى تیرۆر ده‌كه‌ن\nعوسمان غانمى وه‌زیرى ناوخۆ،ئه‌مڕۆ پێنجشه‌ممه، له‌گه‌ڵ مارتن هۆت باڵیۆزى یه‌كێتى ئه‌وروپا تاوتوێى هه‌ماهه‌نگى و به‌ره‌نگاربونه‌وه‌ى تیرۆریان كرد.\nنوسینگه‌ى راگه‌یاندنى وه‌زیرى ناوخۆ له به‌یانامه‌یه‌كدا كه وێنه‌یه‌كى ده‌ستى ئاژانسى هه‌واڵى عێراقى(اه‌ع) كه‌وتووه رایگه‌یاند:" غانمى چاوى كه‌وت به مارتن هۆت باڵیۆز یه‌كێتى ئه‌وروپا له عێراق، هه‌ردوولا چه‌ندین پرسى اوبه‌شیان تاوتوێى كرد".\nله به‌یانامه‌كه ئه‌وه‌خراوه‌ته‌روو" باس له ئاسایشى كۆمه‌ڵگایى و گرنگى كاركردن بۆ بڵاوكردنه‌وه‌ى رۆشنبرى و پته‌و كردنى سه‌قامگیرى و ئاسایش كراوه ،سه‌ربارى تاوتوێى كردنى ئاسۆیى هاریكارى هاوبه‌ش و به‌ره‌نگاربونه‌وه‌ى تیرۆر".


نەوزادی موهەندیس : خوێندنەوەیەك بۆ ڕێكەوتنامەی نێوان یەكێتی و گۆڕان . – WTARIKURD\nدوای هەوڵ و ماندوبون و چەندین كۆبونەوەی ئاشكرا و نهێنی و دوای چەندان هەوڵی نێوەندگیری بۆ ئاشتكردنەوەو لێكنزیبونەوەی یەكێتی نیشتیمانی كوردستان و بزوتنەوەی گۆڕان لەلایەن خەمخۆران و دڵسۆزانی هەردوولا و میلەتەكەشمانەوە ، خۆشبەختانە ڕۆژی 3شەممە ڕێكەوتی 17/5/2016 ڕێكەوتنێكی سیاسی لەنێوان هەردوولادا بە چاودێری و لەماڵەكەی سەرۆك تاڵەبانیدا لە دەباشان واژۆكرا كە بەردی بناغەكەشی هەر لەماڵی سەرۆك تاڵەبانی لە دەباشان ولەساڵی 2012وە دانرا ، و بەمەش كۆتایی بە ململانێ سیاسیەكانی نێوان ئەو دوو حیزبە گەورە و كاریگەرەی هەرێمی كوردستان هات بەتایبەتیش لەناوچەی سلێمانی و گەرمیان و ڕاپەڕیندا كە جێگە نفوز و پێگەی سیاسی و جەماوەری هەردوولایە و ئەم ڕۆژەش بۆ یەكگرتنەوە وەك وەڵامدانەوەیك وایە بۆ تێپەڕبوونی 100 ساڵ بەسەر ڕێكەوتنامەی سایكس – بیكۆی ساڵی 1916 كە كوردو كوردستانی داگیر ودابەشی سەر 4 وڵاتی ناوچەكە كرد .\nئەم ڕێكەوتنە بۆ ؟ لە پێناو چیدا ؟ بۆ لەم قۆناغ و كاتەدا ؟\nئاشكرایە ڕێكەوتنەكە لە 11 بەش و 25 مادە و دێباجەیەك پێك هاتوە ، كە هەموانیان لە پێناو ڕێكخستنەوە و پەرەپێدانی پەیوەندیەكانی نێوانیان و دروستكردنی ستراتیژێكی نیشتیمانی و نەتەوایەتی و دامەوزراندنی حوكمڕانیەكی تەندروست و دادپەروەری كۆمەڵایەتی و سەروەربوونی یاسایە و هەر ئەم نیەت و بەرنامە و بڕوایەی هەردوولاش لەپێناو خزمەتكردنی زیاتری كۆمەڵگای كوردەواریدایە .\nڕێكەوتنەكە لەكات و ساتێكی مێژوویی زۆر هەستیار و ناسكدایە، چونكە لەلایەك نێوماڵی كورد پەرتەوازە و لێكترازاوە و بارودۆخی سیاسی و ئابوری و كۆمەڵایەتی تەواو شڵەژاوە و شەڕی سەپێنراوی داعش مەترسیەكی گەورەیە و ناكۆكیەكانیش لەگەڵ بەغداد ڕوو لە هەڵكشان و گەرمبوونی زیاترە و لەگەڵ دەرودراوسێشدا دۆستایەتی ڕاستەقینە نیە و هەموو ئەمانەش كاریگەریان هەیە لەسەر ناو و ناوبانگی كورد و مەسەلەكەی لەسەر ئاستی دونیا و نێودەوڵەتیدا و گۆڕانكاریەكانیش زۆر خێرا و مەترسیدارن لەسەر ناوچەكە ، بۆیە پێویستی بەوەدەكرد كە لانی كەم دوو هێزی گەورە و كاریگەری وەك یەكێتی و گۆڕان وەك هەنگاوی یەكەم و دەستپێشخەریەك بۆ دەربازبوون لەم هەموو قەیران و تەنگژە و مەترسیی و دۆخە چەقبەستوانە وەڵامدانەوەیەكی واقعی و خەمخۆرانەیان هەبێت و سەرەتاش لەنێو خۆوە دەستپێبكەن و دواتر بەسەر هەمواندا بیگشتێنن و بەمەش ئامادەسازی تەواو بكرێت بۆ هەموو ئەگەرە سیاسی و ئابوری و گۆڕانكاریەكان و بۆئەوەی كورد بتوانێت ڕووبەڕووی هەموو ئەگەرەكان ببێتەوە بە یەك و یەكگرتووی لە كردار و گوتاریدا .\nئەم ڕێكەوتنە بە قازانجی كێیە ؟ یەكێتی یان گۆڕان ؟ یان تەواوی میلەتەكەمان ؟\nئاشكرایە ئەم ڕێكەوتنە سیاسیە لە نێوان دوو حیزبی سیاسی گەورە و كاریگەری سەر گۆڕەپانی سیاسی كوردستان و عێراق و ناوچەكەدا واژۆكراوە كە هەردووكیان یەك ناوچەی نفوزی جەماوەری و هەڵبژاردن و پێگەی سەربازی و یەك ئایدۆلۆژیا و بیروباوەڕی نیشتیمانی و نەتەوایەتیان هەیە و هەموو ئەمانەش خاڵی هاوبەش و گرنگ و كاریگەرن بۆ سەركەوتن و سەرخستنی ڕێكەوتنامەكەو هەریەكەشیان لە تێڕوانین و بەرژەوەندی حیزبی خۆیانەوە پاڵپشتی ڕێكەوتنەكە دەكەن و گەرەكیانە سەریش بكەوێت ، هەریەكەشیان مافی خۆیەتی چەندی دەوێت قازانج و سوودی زیاتر بكات .\nیەكێتی نیشتیمانی كوەردستان ، پێویستی بەم ڕێكەوتنە هەبوو لەبەر :\n1 – نێوماڵی یەكێتی یەك و یەكگرتوو نەمابۆوە لەبەر ململانێ ناوخۆیەكانی باڵەكانی و ئەمەش زۆر بێهێزی كردبو وەببوە هۆكاری نەمانی ناوەندێكی بەهێزی بڕیاردان و بڕیار بەدەستی یەكلاكەرەوە و غیابی كاریزما و ڕابەرێكی بەهێزیش نەدەتوانرا كە تاسەر و بۆ ماوەیەكی درێژتر ئاوها یەكێتی بەردەوام بێت .\n2 – یەكێتی لەدوای ڕێكەوتنامەی ستراتیژی لەگەڵ پارتیدا لەساڵی 2007 وە و چوونی بەڕێز مام جەلال بۆ بەغداد ، یەكێتی زیانی گەورەی جەماوەری و بێمتمانەی پێكەوت و لاواز و بێدەسەڵات دەردەكەوت .\n3 – دوای جیابونەوەی گۆڕانیش لە یەكێتی لە ساڵی 2009دا هێندەی تر یەكێتی لاواز و بڕست لێبڕاو دەهاتە پێش چاوان و بوە هێزی سێیەم لە كوردستاندا .\n4 – یەكێتی لەبەرامبەر پارتی لە هەرێم و لەبەرامبەر گۆڕانیش لەناوچەی سەوزدا بێهێز و لاواز دەردەكەوت و زۆرجارانیش ناتۆرەی پاشكۆیەتی دەخستە پاڵ .\n5 – لەسەر ئاستی عێراقیش لەدوای غیابی سەرۆك تاڵەبانیەوە پێگەی بەهێزی لەرۆزك ببوو .\nگرنگە یەكێتی ئەو هەڵەیە دووبارە نەكاتەوە كە لە ئەنجامی ڕێكەوتنامەی ستراتیژی لەگەڵ پارتیدا كردی و یەكێتی كردە پاشكۆ و بێدەسەڵات و سوودو قازانجی كەمتر لە پارتی كرد . و بەم ڕێكەوتنەش یەكێتی زیاتر بچوك نەكاتەوە و تەسلیمی گۆڕانی نەكات ، تا ئەوكاتەی یەكدەگرنەوە و بەتەواوەتی تێكەڵ دەبنەوە .\nلەبەرامبەریشدا بزوتنەوەی گۆڕانیش زۆر پێویستی بەم ڕێكەوتنە بوو لەگەڵ یەكێتیدا لەبەر :\n1 – گۆڕان هێزێكی تەمەن 7 ساڵەی بێ ئەزومنی حوكمڕانی بوو ، زۆریش هەڵپەی گەیشتنە دەسەڵاتی هەبوو ، بەڵام نەیتوانی بەسەركەوتوویی ئەو قۆناغە تێبپەڕێنێت .\n2 – گۆڕان لە خوێندنەوە و هەڵسەنگاندنی هێز و توانا و پێگەی پارتی و یەكێتی بەهەڵەدا چووبوو ، وایدەزانی كە بەشەو و ڕۆژێك دەتوانێت مێژوو و خەباتی 40 بۆ 70 ساڵەیان بسڕێتەوە و مایەپوچیان بكات . بەڵام ئەوەی بۆ نەچوە سەر و سەركەوتوو نەبوو لەبەدیهێنانی ئامانج و دروشمەكانیدا .\n3 – گۆڕان لەدوای پەكخستنی پەڕلەمان و دەركردنی وەزیرەكانی لەحكومەتدا لەلایەن پارتیەوە و توندبونەوەی ناكۆكیەكانیان ، لای جەماوەرەكەی خۆشی و كوردستانیش تاڕادەیەك متمانەی لەدەستداوە و بەرەو بچوكبونەوە و پەراوێزخستن و قەتیسبوون دەچوو .\n4 – گۆڕان لەڕووی داراییەوە لاواز و بێ سەرچاوەی داهاتێكی گەورەیە كە بتوانێت درێژە بە كار و چالاكی فراوانی خۆی بدات لەسەر ئاستی هەرێم و عێراقدا .\n5 – گۆڕان گەرەكێتی بەهۆی ئەم ڕێكەوتنامەیە و لە پاڵ یەكێتیدا جارێكی تر بگەڕێتەوە ناو دەسەڵات و هاوبەش بێت لەداهات و ئیمتیازاتەكانی حكومەت بۆ جێكرنەوە و ڕازیكردنی كادر و هەڵسوڕاو و جەماوەرەكەی .\n6 – گۆڕان گەرەكێتی بەم ڕێكەوتنەی لەگەڵ یەكێتیدا ببنە هێزی یەكەمی هەڵبژاردن و جەماوەری لە كوردستان 42 كورسی و لە عێراقیش 29 كورسی و بەمەش دەتوانێت ببێتە هێزێكی كاریگەر لەسەر بڕیار و چارەنوسی هەرێم لەناوچەكە و عێراقیشدا .\nبەم شێوەیە هەردوولای ڕێكەوتنەكە زۆر پێویستیان بەم هەنگاو ولێكنزیكبونەوەیە هەبوە و تاڕادەیەكی گەورەتر بزوتنەوەی گۆڕان سوودمەندی زیاترە ، بەڵام بە ئەنجام سەرجەمی میلەتەكەمان و خەباتی كوردایەتی لەم هەرێمەی باشوور و تەواوی بەشەكانی تریشدا تەواو دەبێت ، چونكە هەرهەنگاوێك بە ئاڕاستەی یەك و یەكگرتوویی كورد و ڕیزەكانی بێت ئەوا ڕاستەوخۆ بە قازانجی تەواوی مەسەلەی كورد و میلەتەكەشمان دەشكێتەوە .\nئەرێ ئەم ڕێكەوتنە یار و نەیاری هەیە ؟ ئەی ئەركی یەكێتی و گۆڕان چیە بۆ ئەو لایەنانەی كە ئەم ڕێكەوتنە بە دژی خۆیان دەزانن ؟\nبەدڵنیاییەوە ئەم ڕێكەوتنە ئیجماعێكی تەواو و سەرتاپاگیری لەسەر نیە نەلە كوردستان نە لە عێراق و نە لە ناوچەكەشدا ، تەنانەت لەناوخۆی هەردوو حیزبیشدا دەنگ و ڕەنگی جیاواز و دژ بەم ڕێكەوتنە هەیە ، بەڵام خۆشبەختانە زۆرینە نین ، بەڵام دەتوانن ببنە مایەی سەرئێشە و كێشە و گرفت دروست كردن .\nهەربۆیە ئەركی یەكێتی و گۆڕانە كە نیەتی ڕاستەقینە و شاراوەیان بۆ هەموان ڕوونبكەنەوە و هەموان بخەنە سەر ئەو بڕوایەی كە ئەم ڕێكەوتنە لە قازانجی هەمووانە و دژ بە هیچ سەركردە و حیزبێكی سیاسی نیە لە كوردستاندا ، بەتایبەتیش پارتی دیموكراتی كوردستان كە هەر لەسەرەتاوە بە گومانەوە لەم هەوڵ و ِێكەوتنەی ڕوانیوە و بەدڵنیاییش هیچ پێی خۆش نیە و تا بۆشی بكرێت ڕێگە نادات سەربكەوێت و بە ئامانجەكانیشی بگات . بۆیە ئەركی یەكێتیە لە پێش گۆڕانەوە كە هاوپەیمانی ستراتیژی هەیە لەگەڵ پارتیدا دڵنەوایی و گومان و دوودڵیەكانی پارتی بڕەوێنێتەوە ، ڕاستیەكی حاشا هەڵنەگرە كە یەكێتی و گۆڕان دەتوانن لەناوچەی سەوزدا سەركەوتووبن و ڕێكەوتنامەكەش بگەیەننە ئامانج ، بەڵام بەبێ پارتی هیچ ڕێكەوتن و بەرنامەیەكی چاكسازی و داڕشتنی دەستور و گۆڕینی سیستەمی حوكمڕانی لەسەر ئاستی هەرێمی كورجدستان سەرناگرێت ، بۆیە ناكرێت هێز و بازووی پارتی بەهەند وەرنەگیرێت ، ئەوەش لە ڕێگەی دایەلۆگ و دانیشتن و لێكتێگەیشتن و سازانەوە دەبێت بۆ دوورخستنەوەی سێبەر و تارمایی دروستبونەوەی دووئیدارەیی و شەڕی ناوخۆ ، كە بەداخەوە ئەزمونەكانی ڕابووردوو دەریان خستوە كە گەر ئیجماعی سیاسی و تەوافوق و پێكەوەكاركردن و شەراكەتی ڕاستەقینە نەبێت لەنێوان هێزەكاندا ئەوا مەترسی شەڕی ناوخۆ و هێنانی دوژمنان بۆ ناوخۆی كوردستان لە زیهنیەت و بەرنامە و باوەڕی حیزب و سەركردەكاندا هەیە كە ئەمەش مەترسیە گەورەكەیە .\nیەكێتی دەتوانێت لەلایەك ڕێكەوتنی ستراتیژی لەگەڵ پارتیدا پەرەپێبدات و گەشەی پێبكات و گۆڕانكاری پێویستی تیادا بكات و درێژەشی پێبدات و ئەم ڕێكەوتنەی لەگەڵ گۆڕاندا نەكاتە جێگرەوەی ڕێكەوتنامەی ستراتیژی نێوانیان ، لەم لاشەوە كار بۆ سەرخستنی ئەم ڕێكەوتنە بكات بۆئەوەی ببێتە فاكتەرێكی خێر لەنێوان هەردوولادا و هاوسەنگی و كاری پێكەوەی درێژە پێبدات و ئەم ئەزمون و دەسەڵاتە لەم قۆناغە ناسكەدا ڕزگاربكات و بیشیپارێزێت .\nدەكرێت وەك نیاز پاكیەك بۆ هەموان چوارچێوەی ئەم ڕێكەوتنامەیە فراوان بكرێت بەشێوەیەك كە هێز و حیزبە گەورە و كاریگەرەكانی تریش بە ئیسلامی و عیلمانیەوە بچنەو ناویە و زیاتر گەشە و بەهێزی بكەن و بەمەش هیچ لایەنێك بەدژی خۆی نایبینێت و ناشبێتە ڕێگر لەبەردەمیدا .\nلەكۆتایدا ، ڕێكەوتنەكە زۆر بە پەلە ڕێكخرا و واژۆكرا بەهێندەی خێرای جیابونەوەی گۆڕان لە یەكێتی و بەخێرای ڕێكەوتنی گۆڕان و پارتی بۆ پێكهێنانی كابینەی هەشتەمی حكومەت ، ئەم خێرایی و پەلەكردنە لەسەر خواستی كاك نەوشیروان بوە پێدەچێت حەز بكات ئەو هەڵە مێژووییەی جیابونەوەی لە یەكێتی بسڕێتەوە و پێش قەدەری كۆتایی خۆی گۆڕان ڕادەستی یەكێتی بكاتەوە .\nئەوەی ڕێكەوتننامەكە باش بخوینێتەوە و لەبەش و مادەكان ڕابمێنێت ، بۆی دەردەكەوێت كە ڕێكەوتنەكە هێندەی ڕێكەوتنێكی سیاسی دوو حیزبە و نیەتی سەرەكیش بریتیە لە گۆڕینی سیستەمی حوكمڕانی و دانانی دەستورێكی مۆدێرن و هاوچەرخانە و بە دامەزراوەیی كردنی سەرجەمی جومگەكانی حوكمڕانی و باشتر ڕێكخستنەوەی پەیوەندیەكانی هەرێمە لەسەر ئاستی ناوخۆ و نەتەوە و چواردەور و دونیا و عێراق و شەفافكردنی پڕۆسەی دەرهێنان و دۆزینەوە و فرۆشتنی نەوت و داهاتەكانە و سەروەربوونی یاسا و دادوەریە و كاركردنیشە بۆ هەنگاونان بۆ ڕیفراندۆم و دەوڵەتی سەربەخۆیی و دواتریش لەسەر ئاستی هەردوو حیزب هەمئاهەنگی زیاترە لە سەر ئاستی پەڕلەمانی كوردستان و عێراق و پارێزگاكان و ڕێكخستنەوەی زیاتری هێزی پێشمەرگە وهێزەكانی ئاسایشی ناوخۆ و ڕاگەیاندنیشە .\nئەم ڕێكەوتنە لەڕووی ناوەڕۆك و بەند و مادەكانیەوە هەنگوینیە و دڵخۆشكەرە ، بەڵام كورد هیچ كات پەكی نەكەوتوە لەسەر ڕێكەوتنامە و لێكتێگەیشتن و داڕشتنی پەخشان و شانامە بەڵكو خاڵی لاوازی كورد بریتیە لە جێبەجێنەكردنی ئەو ڕێكەوتنامانە لەسەر زەمینەی واقع، بۆیە وەك كاك نەوشیروان لە وتەكەیدا باسی كرد ( عیبرەت لە نوسیندا نیە عیبرەت لە جێبەجێكردنیدایە ) .\nبەوهیوای هەموان ببنە پێشمەرگەیەكی خەمخۆر و ئازا و چاونەترس بۆ جێبەجێكردنی ئەم ڕێكەوتننامەیە و بۆئەوەی دڵی یار و دۆستەكان زیاتر خۆش ببێت و دڵی ناحەز و دوژمنانیش زیاتر بتەقێت . و دەنگە دژەكانیش پێ بنێنە سەر خواست و ویستە كەسیەكانیان لە پێناو بەرژەوەندی باڵای حیزب و نەتەوە و نیشتیماندا .\nئەحمەد ڕەسوڵ : ڕێککەوتنی هێزەکان .


دە ژنە ملیاردێرەكەی جیهان كێن و خەڵكی كوێن؟ – تۆڕی میدیایی خەڵک\n2020/02/07 - 12:12 AM\nگۆڤاری ئەتلەنتا، سەروەت و سامانی نوێی 10 كەسی یەكەمی ئەو ژنە ملیاردێرانەی جیهانی بڵاوكردەوە لەنێو ئەو لیستە دوورودرێژەی كە 243 ژنە.\nگۆڤارەكە بە ڕەخنەوە باس لەوەدەكات لەكۆی 2 هەزار و 163 ملیاردێر لە جیهاندا تەنیا 243 یان ژنن ئەمەش نیشانەی ئەوەیە پیاوان هەڵپەی سەرمایەدارییان زیاتر تێدایە وەك لە ژنان.\nئەوەشی باسكردووە لە 50 دەوڵەمەندترین كەسایەتی جیهان تەنیا 5 كەسیان ژنن، لەو پێنجەش دووانیان ئەمریكایین كە یەكێكیان ئەلیس والتۆن كە دەوڵەمەندترین ژنی ئەمریكا و جیهانە و كچی سام واڵتن دامەزرێنەری بازاڕی واڵمارت-ە. ئەوی تریشیان جاكلین مارس كە لە خێزانی كۆمپانیای مارس كە گەورەترین كۆمپانیا شیرینی-یە لە جیهاندا.\nسامانی ملیاردێرەكان بەگشتی هەڵبەت و دابەز دەكات بۆیە كەمجار هەیە پاشوپێش كەوتن هەبێت لە نێوانیاندا. لێرەدا 10 یەكەمین ژنە ملیاردێرەكەی جیهان دەخەینەڕوو كە چواریان خەڵكی ئەمریكان و دووانیان چین-ین.\n1-فرانسۆ بیتنكۆرت مایەرز، خەڵكی فەڕەنسایە، سامانەكەی 49 ملیار و 300 ملیۆن دۆلارە. دەوڵەمەندترین ژنی جیهانە. یەكێكە لەنەوەكانی لۆریال و 33%ی پشكەكانی كۆمپانیای لۆریال هی ئەوە. لەساڵی 1997ەوە لە ئەنجومەنی كارگێڕی كۆمپانیاكەدا كاردەكات و لەهەمانكاتدا سەرۆكی دامەزراوەكەشە. هەوڵی هەمیشەیی مایەرز پێشكەوتنی زانست و هونەرە لە فەڕەنسا. لۆریال یەكێكە لەو براندە جیهانیانەی جوانكاری كە ناوبانگێكی پەسەندكراوی هەیە.\n2-ئەلێكس واڵتۆن: خەڵكی ئەمریكایە، سەروەتەكەی 44 ملیار و 400 ملیۆن دۆلارە. تاكە كچی سام واڵتن دامەزرێنەری واڵمارت-ە. بە پێچەوانەی براكەی كە لە واڵمارت كاردەكات، ئەم سەرقاڵە بە هونەرەوە. هەربۆیە مۆزەخانەی كریستاڵ بۆ هونەری ئەمریكایی لە شاری بنتۆنڤێل لەویلایەتی ئەركنساس كردەوە. (بازاڕی واڵمارت یەكێكە لەو بازاڕانەی كە لە زۆربەی وڵاتاندا هەیە و كێبڕكێكارێكی بەهێزی بازاڕەكانە لە ئەمریكا. لەنێو ئەمریكادا كێبڕكێكارەكانی بازاری واڵمارت وەك تارگێت و فامیلی فێر و هۆرینبێرگەر پڕوپاگەندەی ئەوەدەكەن كە بازاڕی واڵمارت بۆ خەڵكانی میدل كلاس و خوار میدیل كلاسە- خەڵكانی چینی ناوەڕاست و هەژار- بەپێچەوانەوە بازاڕەكانی ئەمانەوە بازاڕەكانی ئەمان بۆ خەڵكی ڕاقی و دەوڵەمەندە. لەكاتێكدا من واینابینم لەبنەڕەتدا ئەوەیە نرخی كەلوپەلی واڵمارت لە هەموو بازاڕەكان هەرزانترە و كێبڕكێی هەموویان دەكات كە بەشی زۆری كەلوپەلەكان هەمان كوالێتییە، ئەمەش وایكردووە بە قەرەباڵەغەترین بازاڕی ئەمریكا ناسراوە).\n3-جاكلین مارس: خەڵكی ئەمریكایە، سامانەكەی 23 ملیار و 900 ملیۆن دۆلارە، خاوەنی كۆمپانیای مارس بۆ شیرینی، كە یەكێكە لەو سێ كۆمپانیا گەورەیەی جیهان لەبەرهەمهێنانی شیرینیدا. بۆ ماوەی 20 ساڵ كاریكردووە لە كۆمپانیاكەیدا و تا ساڵی 2016ش لە نێو بۆردی كۆمپانیاكەدا خزمەتی كردووە. ئێستا سەرقاڵە بە كاری خێرخوازی لە شەش ئەنجومەندا لەنێو ئەوانەدا سمسۆنسان و ئەرشیفی نیشتمانی ئەمریكا. یەكێكە لەو دوو ژنە ئەمریكاییەی لە لیستی 50 دەوڵەمەندترینەكانی جیهاندایە.\n4-یانگ هویان: خەڵكی چین-ە، سامانەكەی 22 ملیار و 100 ملیۆن دۆلارە، 57%ی ئەو سامانەی یانگ-ی باوكی بۆ ماوەتەوە كە بریتییە لە كۆمپانیانی كەنتری گاردن كە كۆمپانیای خانووبەرەیە لە كەرتی گوانگدۆنگ لە چین. هەروەها ڕێكخەری كارەكانی برایت سكۆلەر ئیجوكەیشن كە كۆمپانیایەكی فێركردنی چینی-یە.\n5-سوزان كلاتن: خەڵكی ئەڵمانیایە، سامانەكەی 21 ملیار دۆلارە. دایكی كلاتن سێیەم ژنی هێربێرت كواندت كە رێنمایكەر و سەركردایەتكاری كۆمپانیای بی ئێم دەبلیو –ی ئۆتۆمبێل بوو. كاتێكیش كۆچی دوایی كردووە 20%ی سامانەكەی لەنێو پشكی كۆمپانیاكانی ئۆتۆمبێل-دا بووە. سوزان كلاتن تاكە خاوەنی سەرۆكی ئەنجومەنی كارگێڕی كۆمپانیای ئەلتانا كە كە باپیری دایمەزراندووە. كە كۆمەڵێك كۆمپانیای تری ئەڵمانیایی تێدا كاردەكەن.\n6-لۆرین پاوڵ جۆبز: خەڵكی ئەمریكایە، سامانەكەی 18 ملیار و 600 ملیۆن دۆلارە. ژنی ستیڤن جۆبز دامەزرێنەری كۆمپانیای ئەپڵ-ە، لە دوای مردنی جۆبز سامانەكەی بۆ بەجێماو پارێزگاری پێوەكرد. لە ساڵی 2004ەوە كۆمپانیای ئێمرسن كەلەكتیڤ –ی دامەزراند، ئێستا بەڕێوەبەری جێبەجێكاری كۆمپانیایە، كە كۆمپانیایەكە كاریگەری كۆمەڵایەتی هەیە لەنێو چالاكی وەبەرهێنان و كاری خێرخوازی. وابەستەیە بە پاڵپشتیكردنی سیاسەتی ڕیفۆرم لە بواری فێركردن و كۆچ و دادی كۆمەڵایەتی و پاراستنی ژینگە.\n7- ئابیگل جونسن: خەڵكی ئەمریكایە، سامانەكەی 15 ملیار و 600 ملیۆن دۆلارە. جۆنسن لەساڵی 2014ەوە سەرۆكی جێبەجێكاری كۆمپانیای وەبەرهێنانی ئەمریكاییە لەژێر ناوی (فیدالێتی ئینڤێستمینت). هەروەها سەرۆكی كۆمپانیای دەستەخوشكی فیدیالێتی ئینڤێستمێنت-ی نێودەوڵەتی كە باپیری لە 2016 دایمەزراند.\n8-ئایرس فاندبۆنا: خەڵكی چیلی- ئەمریكای لاتین-ە. سامانەكەی 15 ملیار و 400 ملیۆن دۆلارە. لە دەوڵەمەندترین خێزانی چیلی-یە. كە كۆنتڕۆڵی ناوچەی ئینتۆڤاگاستا-یان كردووە كە بەشێكە لە وڵاتی چیلی و كۆمپانیای بەرهەمهێنانی كانزا-یان هەیە لە سانتیاگۆ كە حەوتەمین كۆمپانیای كانزایە لە جیهاندا. هەروەها خۆشی خاوەنی كۆمپانیای خواردنەوە كهولییەكانە لە چیلی. خۆیی و كوڕەكانی پشكی زۆرینەی گروپی كۆمپانیاكانی كۆینیكۆ-یان هەیە كە گروپێكە كاری ئاڵوگۆڕی دراو و بیرە و پیشەسازی كانزا دەكەن.\n9-جینا رینهارت، خەڵكی ئوسترالیایە. سامانەكەی 15 ملیار و 200 ملیۆن دۆلارە، دەوڵەمەندترین هاووڵاتی ئوسترالیایە بەهۆی پیشەسازی ئاسنەوە سامانەكەی گەیاندووە بەم ئاستە. باوكی بە مایەپووچی كۆچی دوایی كردووە. جگە لەوەش ئێستا خاوەنی سێیەم كۆمپانیای بەرهەمی گۆشتی ئاژەڵە لە ئوسترالیا.\n10-كۆنگ سی هێنگ: خەڵكی چین-ە، سامانەكەی 15 ملیار دۆلارە. سەرچاوەی سامانەكەی كۆنگ بریتییە لە خانووبەرە، ساڵی 2008 كۆمپانیای سەن هۆنگ-ی بۆ خانووبەرە دامەزراند تا 2011 سەرۆكی ئەنجومەنی كارگێڕی كۆمپانیاكەی بووە.\nئەڵمانیائەمریكائوسترالیائۆتۆمبێلبی ئێم دەبلیوچیلیچیندۆلار\nوەزیری دەرەوەی ئەمریكا، داوای بە سزاگەیاندنی میلیشیاكانی عیراق دەكات\nچین.. ئەو پزیشكەی ڤایرۆسی كۆرۆنای ئاشكراكرد گیانیلەدەستدا


چۆن بەکارهێنانی RAM کەم دەکەیتەوە لە گووگڵ کڕۆمدا – تۆڕی میدیایی خەڵک\n2019/11/17 - 11:28 PM\nوێبگەڕی گووگڵ کڕۆم یەکێکە لە سەرکەوتووترین و پڕ بەکاهێنەرترین وێبگەڕەکانی جیهان بەهۆی بوونی کۆمەڵێک تایبەتمەندی گرنگەوە وای کردووە بەکارهێنەران هەمیشە لە دەوری بمێننەوە.\nبەڵام کێشەی سەرەکی بەکارهێنەران خاو بوونەوەی کۆمپیوتەرەکانیانە لە کاتی کردنەوە وێبگەڕەکەدا بە جۆرێک کە بە تەواوی خاو دەبێتەوە، لەم بابەتەدا باس لەوە دەکەین چۆن بەکارهێنانی زۆری ڕامی کۆمپیوتەرەکانمان کەم بکەینەوە.\nسەرەتا بڕۆ سەر بەشی “Settings” ـی وێبگەڕی کڕۆم.\nپاشان لە بەشی “Advanced” دا و بەشی “System” دیاری بکە و دواتر هەڵبژاردەی “Use hardware acceleration when available” ناچالاک بکە، و وێبگەڕەکە دابخە و بیکەرەوە، و لە مەودوا دەتوانیت زیاتر سوود ببینیت لە خێرایی کۆمپیوتەرەکەت بۆ کردارەکانی پێویستەکانت.


وەزیرێكی كورد لە بەغدا ناوی سێ كاندیدەكەی كورد بۆ حكومەتی نوێێ عێراق ئاشكرادەكات – Standard Kurd\nوەزیرێكی كورد لە بەغدا ناوی سێ كاندیدەكەی كورد بۆ حكومەتی نوێێ عێراق ئاشكرادەكات\nلەلایەن ستاندار Posted on نیسان 25, 2020 2503 جار بینراوە 0 سەرنج\nبەنگین رێكانی، وەزیری ئاوەدانكردنەوە و شارەوانی لە حكومەتی كاربەرێكەری عێراق رایدەگەیەنێت، لایەنە سیاسیە كوردستانیە سەرەكیەكان سێ كاندیدیان بۆ پۆستە وەزارییەكان لە پێكهێنانی كابینەی نوێدا پێشكەشكردووە ئەوانیش، فوئاد حوسێنی بۆ وەزیری دارایی، نازەنین ئاسۆ بۆ وەزیری ئاوەدانكردنەوە و خالید شوانیە بۆ وەزیری داد.\nسەبارەت بە نارازی بونی بەشێك لە لایەنەكان بەدانانەوەی فوئاد حوسێن لەلایەن پارتیەوە، ناوبراو لە دیدارێكی رۆژنامەوانی رایگەیاند تا ئێستا هیچیان بە فەرمی نەبیستوە بەڵام ئەوان لەبەر ئەوەی وەزیری دارایی پیاوێكی سیاسیە و مێژووێكی دیاری هەیە بۆ دەبێ سور نەبن لەسەر دانانەوەی.\nبڵاوکراوەی پێشوونارەزایەتی ناوخۆیی گۆڕان دژی لاوازی حكومەت ڕوو لە هەڵكشانە\nبڵاوکراوەی نوێتردوای دواخستنی كۆبونەوەكە لەلایەن پارتی، یەكێتی هەڵوێستی نوێی چی دەبێـت


میدیای حکومه‌تی ئێرانی ده‌ڵێت به‌شـێکی ده‌نگه‌کان ئامار ده‌کرێته‌وه\nمیدیای حکومه‌تی ئێرانی ده‌ڵێت ئه‌نجومه‌نی شـورای نیگهبانی ئێرانی ئاماده‌یه سـندوقی ده‌نگه‌کانی هه‌ڵـبژاردنی سه‌رۆکایه‌تی ڕۆژی هه‌ینی ڕابردوو که مشـتومڕی به دوای خۆیدا هێناوه ئه‌و ده‌نگانه بژمێرنه‌وه.\nهه‌واڵی ئه‌مڕۆی په‌یوه‌ست به ئامارکردنه‌وه‌ی نیمچه‌یی دوابه‌دوای سێ ڕۆژ له خۆپـیشـاندانی توندوتیژ له تاران دێت، ئه‌مه‌ش له‌و ده‌مه‌ی خۆپـیشـانده‌رانی ناڕزا سه‌رکه‌وتنی مه‌حمود ئه‌حمه‌دی‌نه‌ژاد له هه‌ڵـبژاردنه‌که‌دا وه‌ک ده‌ڵێن ساخته‌کاریه‌که‌دا سه‌رزه‌نشت ده‌که‌ن.\nئایه‌توڵڵا عه‌لی خامه‌نه‌ئی ڕابه‌ری باڵای ئێرانی داوای له ئه‌نجومه‌نی شـورای نیگهبان کردبوو لێـکۆڵینه‌وه له ده‌نگۆی گوایه ساخته‌کاری له هه‌ڵـبژاردنی سه‌رۆکایه‌تیدا بکه‌ن، به‌ڵام میر حسێن موسه‌وی پاڵـێوراوی ڕیفۆرمخواز ئه‌وه‌ی شـکستی له هه‌ڵـبژاردنه‌که‌دا هێنا داوایه‌کی توندتری پـێشـکه‌ش کردووه و داوا له ئه‌نجومه‌نی شـورای ئێرانی ده‌کات ئه‌نجامی هه‌ڵـبژاردنی سه‌رۆکایه‌تی هه‌ڵـوه‌شـێنـنه‌وه.\nهاوکات مه‌حمود ئه‌حمه‌دی‌نه‌ژادی سه‌رۆکی ئێرانی ده‌ڵێت هه‌ڵـبژاردنه‌که ئازاد و ڕه‌وا بووه.\nلایه‌نگرانی سه‌رۆکی ئێرانی و هه‌روه‌ها لایه‌نگرانی حسێن موسه‌وی به نیازن ئه‌مڕۆ کردبوونه‌وه‌ی جه‌ماوه‌ری له هه‌مان گۆڕه‌پان له تاران سـازبده‌ن. هه‌ر له‌و باره‌یه‌وه یاریده‌ده‌رێـکی حسێن موسه‌وی ده‌ڵێت به‌ڕێز موسه‌وی هانی دۆست و لایه‌نگرانی خۆی ده‌دات خڕبوونه‌وه‌ی ئه‌مڕۆ سـازنه‌ده‌ن وه‌ک هه‌وڵێـک بۆ خۆلادانیان له کاری توندوتیژی و ده‌شڵێت به‌ڕێز موسه‌وی ئه‌ویش ئاماده‌ی خڕبوونه‌وه‌که نابێت.


2. 👁 ڕەهەندەکانی کەریم کابان\n3. 👁 یادگارییەکانی کەریم کابان\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 18 2021 9:44AM باشترکراوە\n👁 ئەم بابەتە 30,360 جار بینراوە


"جیاوازی فرۆشتنی نەوت لەلایەن حکومەت و مافیاوە"\n12:43 - 5/8/2020\nد.کازم فارووق،ئەندامی پەڕلەمانی کوردستان\nعێراق خۆی شەریکەی بەدواداگەڕان و دۆزینەوە و ھەڵکەندن و بەرھەمھێنان و نقل و پاڵاوتن و بەبازارکردنی نەوتی ھەیە، بۆیە خاوەندارێتی و مولکداری بیرە نەوتەکانی عێراق ھی دەوڵەتی عێراق و خەڵکەکەیەتی.\nبەڵام ھەرێم ھەموو ئەوانەی داوە بە کۆمپانیا ئەھلیەکان (کۆمپانیا ناوخۆییەکانی سەر بە پارتی و یەکێتی، یان ئەو کۆمپانیا نێودەوڵەتیانەی کە ژێر بەژێر شیرینی چاکیان دەدەنێ)، بۆیە خاوەندارێتی کەرتی نەوت لە ھەرێم ھی خەلک و حکومەت نیە، بە کوردیەکەی ئەم دوو حیزبە نەوتەکەیان بە بیرەکانەوە تاڵانفرۆش کردووە.\nبۆیە لە عێراق ئەگەر بەرمیلێک نەوت بە ٤٥ دۆلار بفرۆشرێت ئەوا زیاتر لە ٤٠ دۆلاری سافی دەمێنێتەوە و دەچێتەوە وەزارەتی دارایی و دەدرێت بە مووچەی خەلک و ھەندێک پرۆژە.\nبەلام ھەمان بەرمیل نەوت کە ھەرێم دەیفرۆشێت نزیکەی ٢٠ دۆلاری بۆ دەمێنێتەوە، ئەویش بەشێکی بەناوی قەرزی کۆمپانیای نەوت و دۆڕاندنی محکمە و سپی کردنەوەی پارەوە دەدزرێت و چەند دۆلارێکی کەمی دەنێرن بۆ وەزارەتی دارایی بۆئەوەی ٦٠ رۆژ جارێک نیو موچە بدەن بە خەڵک.\nئەمەش ئەو ھۆکارەیە کە دەسەڵات رووی نایەت حەقیقەتی ئەم عقدە نەوتیانە بخاتە بەردەستی پەرلەمان و خەڵک چونکە ڕووە رەشەکەی خۆیان و نەوت فرۆشتن و ئابووری سەربەخۆیان دەردەکەوێت.\nچارەسەر/ بەڕاستی ئێمە باوەڕمان بە چاکسازی و شتی ئەمانە نیە، چارەسەر کۆتایی ھێنانە بەم تاڵانیەی کە سەرانی ئەم دوو حیزبە دەیکەن و مەلەفی نەوت ژێر دەستی ئەمانە نەمێنێت و نەوت نەفرۆشین، بەڵکو لە بەغداوە وەکو ساڵانی پێش ٢٠١٤ مووچە و بژێوی خەڵک زەمان بکرێت و دابین بکرێت، هەر وەکو چۆن لەو دەستورەشدا هاتوە کە زۆرینەی خەڵک دەنگی پێداوە.


وەڵامەکانی کاک ڕەسووڵ ئاریا سەبارەت بە وانەی کوردی – Giareng\nلە 15 ژانویە , 2019\nوتووێژی کاک قادر وریا لەگەڵ کاک رەسووڵ ئاریا سەبارەت بە خوێندنی زمانی کوردی و چۆنیەتی دامەزرانی کۆڕی پەروەردە و فێرکردنی سەراسەری کوردستان و ئەرکی حیزبی دێموکراتی کوردستان لە ناوچە ئازادکراوەکانی ژێر دەسەڵاتی پێشمەرگەدا و هەندێک زانیاری تایبەت بە قوتابیان و قوتابخانەکان و مامۆستاکانی شۆڕش لەم وتووێژەدا تیشکیان خراوەتە سەر.\n٣ ـ ساڵی خسوێندنی ١٣٦٠ ـ ١٣٥٩ کە رێژیمی کۆماری ئیسلامی گەمارۆی خستبووە سەر ناوچە ئازادەکانی کوردستان، ئایا خوێندن لە ناوچە ئازادەکان هەبوو؟ لە کام ناوچە هەبوو؟ لە چ ئاستێک دا هەبوو ( سەرەتایی، ناوەندی و ….)؟\n٧ ـ کۆڕی پەروەردە تەینا کتێبەکانی پۆلی یەکەم و دووەمی سەرەتایی و کتێبی ” ژیان و خەبات ” ی ئامادەو چاپ کرد. ئەدی خوێندن لە پۆلەکانی سێهەم و چوارەم و پێنجەم دا چۆن بوو؟ کتێبەکان ئایا هەمان کتێبەکانی “آموزش و پرورش” ی ئێران بوون؟ شەرحی دەرس بە کوردی یان بە فارسی بوو؟\nوڵام: نە ئێستا و نە ئەوکات لە ئەلفوبێی ناو کتێبەکان ڕازی بووم ، کوردی یەکێک لە زمانە پڕ دەنگەکانی تاقانەی دنیایە کە من لە دانشگای سئێد دەرسێکم هەڵبژارد کە تایبەت بە دەنگەکان بوو، بۆ وێنە ئوساتدەکەی من دەیتوانی دەنگی ئا بە ٥ شێوە دەربڕێ تەنیا من وەک کورد دەمتوانی لاسایی بکەمەوە و ٣ یا ٤ دەمەلاسکە بکەم، کە ئەوە خۆی سرنج ڕاکێشە. ىڕوانە کوردەکان چۆن خەریکن کە دەنگەکان هەڵپەرتێون یا بیانسڕننەوە. دەیانەوێ بڵێن ع ـ غ ـ ح ـ خ … کورد پێویستی پێی نییە، نازانن کە دەنگەکان چ پلەیەکیان هەیە. کورد ٢ جۆر ل: ڵ ـ ر:ڕ هەیە بە هەمان شێوە دوو جۆر ک هەیە وەک کارت و کێرد کە کاف لە موکریاندا وەک یەک نایەنەوە یان دوو جۆر گاف هەیە وەک گێڕ و گڕ، گورگ، کێبوردی تایبەت بە کوردی نییە، لایان وایە ئەوە موشکلی فرە دەنگی زمانی کوردی‌یە. هیوام وایە کە کورد و کوردی زاناکان دەنگە نزراوەکانی ناو کوردی ببیننەوە و نە هێڵن لەوە زیاتر سەر و گوێلاکی بشکێ.


Kurdîpêdiya - ساڵی 2018 لە سنووری ئیدارەی ڕاپەڕین، هەزار و 945 داری سروشتی سوتاون، 33 کەس بەهۆی ڕووداوی هاتووچۆ و هەشت کەسیش بەهۆی سوتانەوە گیانیان لەدەستداوە\n📊 ساڵی 2018 لە سنووری ئیدارەی ڕاپەڕین، هەزار و 945 داری سروشتی سوتاون، 33 کەس بەهۆی ڕووداوی هاتووچۆ و هەشت کەسیش بەهۆی سوتانەوە گیانیان لەدەستداوە | Pol: Amar u Rapirsîya | Zimanê babetî: 🏳 کوردیی ناوەڕاست\nساڵی 2018 لە سنووری ئیدارەی ڕاپەڕین، هەزار و 945 داری سروشتی سوتاون، 33 کەس...\nساڵی ڕابردوو لە سنووری ئیدارەی ڕاپەڕین، هەزار و 945 داری سروشتی سوتاون، 33 کەس بەهۆی ڕووداوی هاتووچۆ و هەشت کەسیش بەهۆی سوتانەوە گیانیان لەدەستداوە.\nئەمڕۆ لە کۆنگرەیەکی ڕۆژنامەوانییدا هەریەک لە ئادەم جەبار، بەڕێوبەری بەڕێوبەرایەتی دارستان و ژینگە، حسێن عەبدوڵا، وتەبێژی بەڕێوبەرایەتی بەرگریی شارستانی، خۆشناو حەسەن وتەبێژی هاتووچۆی ڕاپەرین ئاماری ساڵی ڕابردوویان ڕاگەیاند.\nبەگوێرەی ئامارەکەی، بەڕێوبەرایەتیی دارستان و ژینگەی ڕاپەڕین، ساڵی ڕابردوو 98 کەس بە تۆمەتی ڕاوی ماسی، 21 کەسیش بە تۆمەتی ڕاوکردنی باڵندە و یەک تۆمەتباری ئاژەڵی کێوی و دەستگیرکراون.\nهەر بەپێی ئەو ئامارە، 21 کەس بە تۆمەتی زێدەڕۆیی و بیرهەڵکەندن و نۆ کەس-یش بە تۆمەتی داربڕین و خەڵوزکردن، دەستگیرکراون.\nهەروەها، 17305 دۆنم پوش و پاوان سوتاون و هەزار و 945 داری سروشتی سوتاون و 50 داری چێندراو بڕدراون و 134 داری دیکەش زیانیان پێگەیشتووە.\nبەپێی ئاماری بەڕێوبەرایەتیی بەرگریی شارستانییش، 264 ڕووداوی ئاگرکەوتنەوەی نەزاندراو، 98 بەهۆی شۆرتی کارەبا، 50 ڕووداوی بە ئەنقەست و کەمتەرخەم، 26 ڕووداوی ئاگرکەوتنەوە بەهۆی غازەوە و 88 ئاگرکەوتنەوەی دیکە بە ڕووداوی جۆراوجۆر تۆمار کراون.\nدەربارەی زیانە ماددیەکانی ڕووداوەکانی سنورەکە، ئامارەکە ئاشکرایکرد، کە زیانەکانی ئاگر کەوتنەوەکان 110 ملیۆن و 668 هەزار دینار بووە و زیانەکانی لافاویش دوو ملیارد و 464 ملیۆن و حەوت هەزار دینار بووە.\nهەروەها، هەر لەو ساڵەدا شەش کەس بە رووداوی خنکان گیانیان لەدەستداوە، کە ئەمە بەبەراورد بە ساڵی 2017 کەمیکردووە و لەو ساڵەدا 16 حاڵەتی خکان هەبووە.\n10 حاڵەتی دیکەی گیانلەدەستدان هەبووە، کە هەشتیان بەهۆی سوتانەوە بووە.\nبەپێی ئامارەکانی بەڕیوبەرایەتیی هاتووچۆی ڕاپەڕین-یش، ساڵی ڕابردوو، 246ڕووداوی هاتووچۆ هەبووە، کە 64ڕووداو لەناو شاردا ڕوویان داوە و 182ڕووداویش لە دەرەوەی شار بوون.\nهەر بەهۆی ڕووداوەکانی هاتووچۆوە، ساڵی ڕابردوو 33 هاوڵاتی گیانیان لەدەستداوە و 345ی دیکەش برینداربوون.\n📈 Cura amar û raprsiya: 🚑 Rûdawên hatuçu\n📈 Cura amar û raprsiya: ⚡ Serpêçî\n➕ Ev babete ji layê: (Hawrê Baxewan) li: Jan 7 2019 2:05PM hatiye tumarkirin\n✍ Ev babete bu dwîmahîk car ji layê: (Naliya Ibrahim)ve: Jan 7 2019 3:48PM hatiye rast vekirin\n👁 Ev babete 1,605 car hatiye dîtin


له‌سه‌ر هێنانه‌خواره‌وه‌ی ئاڵای عێراق توندوتیژی له‌نێوان قوتابیان زانكۆی كه‌ركوك دروست بوو\n2017-12-04 [06:35 AM]\nئه‌مڕۆ دووشه‌ممه سه‌رچاوه‌یه‌كی ئه‌منی له كه‌ركوك رایگه‌یاند، دوای ئه‌وه‌ی توندوتیژی له‌سه‌ر هێنانه خواره‌وه‌ی ئاڵای عێراق له‌سه‌ر باڵه‌خانه‌ی به‌دواداچوونی كۆلیژی زانسته‌كانی له زانكۆی كه‌ركوك دروستبوو، هێزێكی ئه‌منی به‌ڕێوه‌به‌ركه‌ی ده‌ستگیركرد.\nئه‌و سه‌رچاوه‌یه وتیشی، نیوه‌ڕۆی ئه‌مڕۆ هێزێكی ئه‌منی به‌ڕێوه‌به‌ری به‌دواداچوونی له كۆلیژی زانسته‌كان له زانكۆی كه‌ركوك ده‌ستگیركرد، دوای ئه‌وه‌ی رووبه‌رووبوونه‌وه‌ی و ئاڵۆزی له‌نێوان قوتابیان له‌سه‌ر هێنانه خواره‌وه‌ی ئاڵای عێراق له‌سه‌ر باڵه‌خانه‌ی ئه‌وه ده‌زگایه دروست بوو و هۆكاری ده‌ستگیركردنه‌كه‌شی بۆ ئه‌وه ده‌گه‌ڕێـته‌وه كه هیچ رێكارێكی نه‌گرتۆته به‌ر.\nئه‌و سه‌رچاوه‌یه كه نه‌یویست ناوی ئاشكرا بكرێت، وتیشی، ئه‌و هێزه به‌ڕێوه‌به‌ری به‌دواداچوونی له ماڵه‌كه‌ی خۆی ده‌ستگیركردوه. به‌بێ ئه‌وه‌ی ورده‌كاری دیكه ئاشكرا بكات.\nچاڵاكوانان له تۆڕی كۆمه‌ڵایه‌تی فه‌یسبووك گرته‌یه‌كی ڤیدیۆییان بڵاوكرده‌وه، تێیدا قوتابیانی زانكۆی كه‌ركوك ئاڵای عێراق ده‌هێننه خواره‌وه، ئه‌مه‌ش بووه‌ته هۆی دروستبوونی ئاڵۆزی توندوتیژی له نێوان قوتابیان.


ئێران زانیاری لەسەر گیانلەدەستدانی ژنێك بەهۆی كۆرۆناوە لە وڵاتەكەی بڵاودەكاتەوە\n12.02.2020 05:47 PM\nوەزارەتی تەندروستی ئێران بڵاوبوونەوەی هەواڵی مەرگی ژنێك بە گومانی تووشبوون بە كۆرۆنا ڕەتدەكەنەوە\nژیان_ئێران: ئەمڕۆ چوارشەممە 12 شوباتی 2020 كیانووش جەهانپوور، بەرپرسی ناوەندی پەیوەندییە گشتییەكانی وەزارەتی تەندروستی ئێران، سەبارەت بە بڵاوبوونەوەی هەواڵی گیانلەدەستدانی ژنێك بە گومانی تووشبوون بە كۆرۆنا لە نەخۆشخانەیەكی تاران، وتی، "ئەم هەواڵە درۆیە".\nوتیشی، "هەموو ئەوانەی لە وڵاتی چینەوە هاتوونەتە ئێران هەموویان تەندروستیان باشە و بە دڵنیاییەوە تا ئێستا كۆرۆنا ڤایرۆس نەهاتووەتە ئێران".\nئەوەشی وت، "كە تەنانەت لە ماوەی چەند ڕۆژی ڕابردوودا هیچ ڕاپۆرتێكمان نەبووە سەبارەت بەوەی كە گومان لە كەسێك كراوە یان پێدەچێت تووشبووی كۆرۆنا لە ئێران هەبێت، ئەوەش نەبووە و تەنانەت گومانمان لە كەسیش نەكردووە".\n1661 جار بینراوە


ژماره‌یه‌ك كاری تایبه‌ت به كه‌له‌پووری كورد ئه‌رشیف ده‌كرێن\nئنستیتیوی کەلەپووری کورد لە نوێترین پڕۆژەیان، لەگەڵ كۆنسوڵی ئەمەریکا لە كوردستان پڕۆژه‌ی ئەرشیفكردنی كولتوور و كەلەپووری کوردی راگەیاند، لە پڕۆژەی بە دیجیتاڵی کردنی کەلەپووری کوردی 15 ھەزار کتێب و 3 ھەزار وێنەی کولتووری گرنگ و23 ھەزار فایلی دەنگی و ڤیدیۆیی ئەرشیف دەکرێت.\nکونسوڵی ئەمەریکا لە پایتەخی رۆشنبیریەوە رایدەگەیەنێت، ئەوان لە ھەرێمی کوردستان چەندین پڕۆژەیان ھەیە. کە تایبەتن بە خزمەتکردندن بە کولتوور و كەلەپووری کورد، نوێترین ھەنگاویشیان لەو بەرایەوە بەخشینی 150 ھەزار دۆلارە بۆ بەدیجیتاڵکردنی ئەرشیفی ئەنستیتیوی کەلەپووری کوردی.\nمەزھەری خالقی، سەرۆکی ئەنستیتیوی کەلەپووری کوردی بە كوردستان24ی راگەیاند: "خۆشحاڵ كە بۆ یەكەمجار لە مێژووی گەلەكەمان، كتێبخانەیەكی دەوڵەمەندی كولتوور و فەرھەنگی كورد دەبێتە دیجیتاڵ، كە ھەموو خەڵك دەتوانن لەسەر ئینتەرنێت ئەم ئەرشیفە دەوڵەمەندە ببینن".\n01 سوپای ئەمەریکا زیانی هێرشەکەی ئێران بۆ سەر بنکەی عەین ئەسەد ئاشکرا دەکات\n02 راگه‌یه‌ندراوێك له به‌ڕێوه‌به‌رایه‌تی ئاسایشی هه‌ولێره‌وه\n03 له‌به‌ر ئه‌م هۆكاره ئه‌مه‌ریكا دره‌نگ دانینا به برینداربوونی 11 سه‌ربازدا\n05 وێنه‌ی ئه‌و داعشه‌ی فه‌توای ته‌قاندنه‌وه‌ی مزگه‌وتی نه‌بی یونسی دابوو بڵاوكرایه‌وه\n06 فڕۆكه‌یه‌كی ئه‌تۆمی ئه‌مه‌ریكا به‌ره‌و ئاسیا به‌ڕێكه‌وت\n01 چەند وێنەیەکی ساتەوەختی کوشتنی قاسم سولەیمانی بڵاودەکرێتەوە\n02 كوده‌تای سه‌ربازی له وڵاتێكی عه‌ره‌بی سه‌ری هه‌ڵدا\n03 ته‌نها رزگاربووی فڕۆكه ئۆكراینییه‌كه‌ی تاران چیرۆكی خۆی ده‌گێڕێته‌وه\n04 ئێران داوای لێبوردن دەكات\n06 به مووشه‌ك هێرش كرایه سه‌ر بنكه‌یه‌كی سه‌ربازی ئه‌مه‌ریكا


حكومه‌تی هەرێم روونكردنه‌وه له باره‌ی كڕینی ئۆتۆمبێل بۆ وه‌زیران ده‌دات\nمه‌سرور بارزانی پشتیوانی خۆی بۆ مسته‌فا كازمی راگه‌یاند\nبه تۆمه‌تی فێڵكردن له هاووڵاتیان سێ تۆمه‌تبار ده‌ستگیركران\n2019-12-28 [03:44 AM]\nئەمڕۆ شەممە ٢٨/١٢/٢٠١٩ بە ئامادەبوونی سەرۆک و جێگری و سەرجەم ئەندامەکانی، یەکێتی تۆپی پێی کوردستان کۆبوونەوەی ئاسایی خۆی ئەنجامدا و، ئەم بڕیار و راسپاردانەی خوارەوەی دەرکرد:\n١- دواخستنی خولی نایابی لاوانی کوردستان تا کۆتایی ھاتنی تاقیکردنەوەکانی وەرزی یەکەمی وەزارەتی پەروەردە، ئەمەیش بۆ زیاتر رەخساندنی دەرفەت بۆ قوتابییان و خوێندکارانی خۆشەویست.\n٢- لێکۆڵینەوە لە رووداوەکانی یاری نێوان سیروانی نوێ و زاخۆ لە خولی نایابی لاوانی کوردستان بەردەوامە، تا گەیشتن بە دەرئەنجامی راست و دروست، بۆ ئەمەیش گرتە ڤیدیۆییەکانی کامێرای چاودێری یاریگەی یانەی سیروانی نوێ داواکراوە.\n٣- ئاگاداری سەرجەم یانە بەشداربووەکان لە چالاکییەکانی یەکێتی تۆپی پێی کوردستان دەکەینەوە، ھەر یانەیەک لە کاتی یاری پاشەکشە بکات، ئەنجامی یارییەکە (٣-٠) گۆڵ دەبێت بۆ یانەی بەرامبەر.\n٤- دوای لێکۆڵینەوە لە یاری نێوان سۆران و ھەولێر لە خولی نایابی کوردستان، کە سەرجەم پەیوەندارانی یارییەکە لە لێکۆڵینەوەکە ئامادە بوون، بڕیاردرا بە:\n• ھەژمارکردنی یارییەکە بە ئەنجامی (٣-٠) گۆڵ لە بەرژەوەندی یانەی سۆران، ئەمەیش بە ھۆی پاشەکشەی یانەی ھەولێر لە یارییەکە.\n• سزادانی یانەی سۆران بە ئەنجامدانی دوو یاری داھاتوویان بە بێ ئامادەبوونی ھاندەر لە یاریگەی خۆیان لە سۆران.\n٥- راگرتنی یاریدەدەری ناوبژیوان (عومەر قادر) بۆ ماوەی دوو مانگ لە بەرێوەبردنی یاری، ئەمەیش بە ھۆی ھەژمارکردنی گۆڵێکی نادروست لە یاری نێوان سۆران و ھەولێر لە خولی نایابی کوردستان.\n٦- بڕیاردرا بە دەستپێکردنەوەی خولەکانی نایاب و پلەیەکی کوردستان لەم رێکەوتانەی خوارەوە:\n• یارییەکانی خولی پلەیەکی کوردستان لە رۆژی پێنجشەممە ٢/١/٢٠٢٠.\n• یارییەکانی خولی نایابی کوردستان لە رۆژی ھەینی ٣/١/٢٠٢٠.\n٧- خولی نایابی فوتساڵی کچانی کوردستان، دوای کۆتایی ھاتنی تاقیکردنەوەکانی وەرزی یەکەمی وەزارەتی پەروەردە ئەنجام دەدرێت.\n٨- ئاگاداری یانەکانی خولی نایابی لاوانی کوردستان دەکەینەوە، کە دوو یانەی ریزبەندی دواوە بۆ خولی پلەیەکی لاوانی کوردستان بۆ وەرزی ٢٠٢٠/٢٠٢١ دادەبەزن، ئەمەیش لە لاپەڕە ١٢ لە بڕگەی ٢٦ ـی رێنماییەکانی پەڕاوی یەکێتی تۆپی پێی کوردستان ھاتووە.\n٩- لە ژێر رۆشنایی کۆبوونەوەیەکی فراوانی یەکێتییەکەمان، کە لەگەڵ ھەریەک لە راھێنەران و یاریدەدەری راھێنەران و سەرپەرشتیارانی تیپەکانی پێشکەوتووانی پلەنایاب و پلەیەک و نایابی لاوانی کوردستان ئەنجامدرا، بڕیاردرا لە داھاتوو لە سەرجەم چالاکییەکانی یەکێتی تۆپی پێی کوردستان سزا و رێ و شوێنی توندتر لە بەرامبەر ھەر کەسێک و یانەیەک بگرینەبەر، کە لە یاریگەکان کێشە و گرفت دەنێنەوە و خولەکانی کوردستان ناشیرین دەکەن، سەرجەم ئامادەبووانیش پێداگیریان کرد، کە پێویستە سزاکان توندتر بێت، ئێمەیش لە یەکێتی تۆپی پێی کوردستان پابەند دەبین بە تەواوی یاساکانی تۆپی پێ و رێنماییەکانمان، بە ھیوای ھاوکاری و ھەماھەنگی ھەموو لایەک بۆ ئەوەی روویەکی جوان و شارستانی وەرزشی کوردستان پیشانی دەرەوە و ناوەوەی کوردستان بدەین.\n١٠- یاری نێوان زاخۆ و دھۆک لە گەڕی دەیەمی خولی نایابی کوردستان، بەبێ ئامادەبوونی ھاندەرانی ھەردوو یانە لە یاریگەی زاخۆ ئەنجام دەدرێت.\nئەم هەواڵە 7969جار خوێندراوەتەوە


هه‌ڵبژاردن و كوده‌تا له توركیا ... به‌هرۆز جه‌عفه‌ر\nفۆكۆیاما، به ووشه‌یه‌كیش ڕاسته‌وخۆ باسی ڕۆژهه‌ڵاتی ناوه‌ڕاستی نه‌كردووه، به‌لای ئه‌وه‌وه، ئه‌وانه‌ی دیموكراتیكن قۆناغی مێژووییان تێپه‌ڕداوه، ئه‌بێت دیموكراسییه‌ت بچێته ناو جیهانی مێژوویی و دیكتاتۆرییه‌ته‌وه، بۆ به‌شداری پێكردنی توركیا هه‌م له‌ڕووی دیموكراسییه‌ته‌وه، هه‌م له‌پای ئه‌وه‌ی توركیا حاڵه‌تێكی سپێشه‌ڵه، له‌نێوان ئاسیاو ئه‌وروپا، له‌نێوان ڕۆژهه‌ڵات و ڕۆژئاوا، له‌نێوان ئوسوڵیه‌تی ئیسلامی و مۆبیلیزه‌كردندا. هه‌تا له‌نێوان فره ناسنامه‌ییدا له‌و وڵاته، هه‌ر چه‌ند سه‌د كیلۆمه‌ترێكی ناسنامه‌یه‌كی هه‌یه (یه‌ك ده‌وڵه‌ت و ده‌یان ناسنامه) ئه‌مه به‌پله‌یه‌ك ئه‌تاتۆرك وای كردووه، دیاربه‌كری كردووه به ناسنامه‌و پایته‌ختی كوردان، ئیستانبوڵ ناسنامه‌ی فه‌خرو شانازیی و ئابوریی بوه، ئیزمیر بووه به شارێكی ته‌واو سیكۆلارو خۆرئاوایی و چه‌پ و نوێگه‌ر، كۆنیا (قۆنیا) شاری موحافیزكارو ئیسلامی و دروشمه دینییه‌كان (ئه‌ربه‌كان باوكی ئیسلامی سیاسیی له‌توركیاو یه‌كه‌م سه‌ره‌كوه‌زیرانی ئیسلامی له‌مێژووی توركیادا) . . كاروانی ڕیفۆرمخوازیی و دیموكراتی بون له‌توركیا به گشتی له (1924) ه‌وه كه‌وتۆته ڕێ، كه‌چی ئێستا هه‌ر له‌ناوخۆی توركیا له‌چه‌ندین كه‌سی ئه‌كادیمیست ئه‌پرسین، به‌بڕوای تۆ توركیا گه‌یشتۆته دیموكراسی، به‌یه‌ك ووشه، ئه‌ڵێت: نه‌خێر!.\nزیاتر له (90) ساڵه ده‌ستورو یاسایه‌كی سیكۆلار و فره‌حزبی چه‌سپێندراوه، یه‌كه‌م هه‌ڵبژاردنی ئازاد له (1950) ه‌وه ئه‌نجامدراو دیموكراته‌كانیش بردیانه‌وه، نزیكه‌ی (150) ساڵه له‌كۆڕو كۆڕه‌به‌ندیی خۆرئاواییدا ئاماده‌گی پچڕپچڕیان هه‌یه…. تاد. كه‌چی ئه‌م توركیایه جار دوای جار بیریی كوده‌تایه‌كی له‌مێشكی دا شاردۆته‌وه‌و فڕێی نه‌داوه، چۆن؟.\nیه‌كه‌م: مێژوو دووباره ئه‌كاته‌وه، ساڵی (1960) كوده‌تای سه‌ربازیی ڕوویداو عه‌ندان مه‌نده‌ریسی سه‌رۆكوه‌زیرانیشیان ئیعدام كرد!.\nساڵی (1971) جارێكی تر كوده‌تایه‌ك هه‌ره‌سی به ده‌سته‌ڵاته‌كه‌ی " سلێمان ده‌میریل" هێنا. دیسان ساڵی (1980) كوده‌تایه‌كی تر په‌رله‌مانی هه‌ڵوه‌شانده‌وه ترسی خسته سه‌ر پارته سیاسییه‌كان. له‌وه‌نده ساڵه‌ی هاتنی حزبێكی نیۆ-ئیسلامی وه‌ك دادو گه‌شه‌پێدان بۆحوكم، له‌پاڵ گه‌شه‌یه‌كی ئابوریی، سه‌رقاڵی تا دوائه‌ندازه موجامه‌له‌و نه‌رمی نواندن بوون، تا وه‌ك تاكتیكێك نیشانی بده‌ن حزبێكی كراوه‌ن و له‌گه‌ڵ ئه‌قڵ و ئازادیی و سه‌رده‌مدا ئه‌گونجێن. نه ئیسلامگه‌را به‌ته‌نها موڵكی توركه ناسیۆناله‌كانه حوكمی پێ بكه‌ن (ئه‌وان حه‌ریسی دین نین هی ده‌وڵه‌تن)، نه عیلمانیه‌تیش دوێنی هاتووه بۆ توركیا تا ئه‌ردۆغان به شاورلێدانێك به‌ربه‌ستی بۆ دروست بكات، به‌ڵكو عه‌لمه‌نه‌كردنی توركیا ڕیشه‌كه‌ی ئه‌وه‌تا له‌پێش هاتنی ئه‌تاتۆرك و له‌ناوه‌ڕاستی سه‌ده‌ی نۆزه‌وه ده‌ستی پێكردووه.\nدووه‌م: مسته‌ر ئه‌ردۆغان، له لێدوانێكیدا ووتی: چونمان بۆ یه‌كێتی ئه‌وروپا، به‌ند نییه به‌بڕیاری ئه‌وروپاوه، به‌ڵكو په‌یوه‌سته به‌باری نیۆخۆیی توركیاوه"…چوون بۆ ئه‌وروپا گه‌شتێكی نه‌زانراوه!. . توركیا له (1952) ه‌وه ئه‌ندامه له‌ناتۆ (NATO)، به‌ڵام بۆچی كرا به ئه‌ندامی ناتۆ؟ له‌به‌رئه‌وه‌ی له‌و ساته‌دا بۆ ئابڵوقه‌دانی سۆڤیه‌ت گرنگ بوو، یان ئه‌یڕوانی به‌سه‌ر كه‌نداو دا. . یان هه‌ر واباشه هێزێكی ئیسلامگه‌را له‌ناتۆدا بێت بۆلێدانی جیهانی ئیسلامی! وه‌یان. . . . . . تا ڕۆشنتری بكه‌ینه‌وه ڕووداوێكی تر به‌نمونه وه‌رئه‌گرین، له كۆتایی ساڵی (1995) توركیا سه‌ره‌تای گفتوگۆیه‌كی تری له‌گه‌ڵ ئه‌وروپا ئیمزاكرد و بوو به ئه‌ندام له‌یه‌كێتی گومركیی و له‌باج و رسومات به‌خشرا (رسومات:یانی هه‌ر شتومه‌كێك كه هاورده‌ئه‌كرێت باجێكی له‌سه‌ر دائه‌نرێت، ئیتر به‌رێژه‌یه‌كی سه‌دی بزانه چۆنه ئاوها) ئه‌مه ناونرا لوتكه‌ی یه‌كێتی گومركیی له‌نێوان هه‌ردولادا (Customs Union Summit) و توركیا تا ئه‌وپه‌ڕی خۆشحاڵه. . . دوای یه‌ك مانگ له‌ده‌رچونی ئه‌م بڕیاره‌و ئیمزاكردنی، ئه‌وروپا له لوتكه‌یه‌كی تر به‌ناوی (لوكسبمۆرج-1997) هه‌موو ئه‌وه‌ی كردبوی له‌گه‌ڵ توركیا ڕه‌فزی كرده‌وه، بیانوش ئه‌وه‌بو یۆنان و قوبرس و ئه‌ڵمانیا شكایه‌تیان به‌رزكردۆته‌وه. ڕاوێژكاری ئه‌وكاتی ئه‌ڵمانیا" هیلمونت كول" ئه‌وروپای به یانه‌یه‌كی مه‌سیحیه‌كان ناوبردو، ناسنامه‌ی ئیسلامی بۆی نییه ده‌خاله‌ت له‌و نادییه بكات، حكومه‌تی توركی و سه‌رۆكوه‌زیرانی ئه‌وكات "مه‌سعود یه‌ڵماز" به‌یه‌كجاریی ده‌رگای هه‌موو گفتوگۆیه‌كیان له‌گه‌ڵ ئه‌وروپا داخست. . هه‌ردوای چه‌ند مانگێك جارێكی تر به فشاری ئه‌مریكا، توركیای زوویربوویان هێنایه‌وه، له‌ساڵی (1999) گه‌وره‌ترین لێكنزیكبونه‌وه‌ی توركیا و یه‌كێتی ئه‌وروپا دروست بۆیه‌وه‌و، لوتكه‌ی هیلسنكی (Helsinki Summit) ئیمزاكرا، كۆمه‌ڵێك مه‌رجی به‌سه‌ردا فه‌رزكرا به‌ئاڕاسته‌ی فره‌یی و چاره‌سه‌ری گرفتی دیموكراسی و پرسی و كوردو نه‌هێڵانی سزای له‌سێداره‌دان و. . . تاد. كه ئیتر توركیا بوو به‌ئه‌ندامی به‌شداربوو، وه گه‌وره‌ترین قۆناغی مێژویی بڕی له‌مێژووی په‌یوه‌ندییه‌كانی دا. به‌ڵام ئه‌مه له‌وكاته (1999) بۆ كرا؟؟. چونكه ئه‌مریكا بۆ ڕووبه‌ڕوبونه‌وه‌ی تیرۆر، وه بۆ جه‌وله‌یه‌كی تر له‌یاریكردن له‌گه‌ڵ ڕووسیا، وه بۆ جه‌نگی عێراق (2003) وه هه‌روه‌كو پێشتر له‌شه‌ری كه‌نداودا كاری به توركیا بووه. . .\nئه‌مجاره مسته‌ر ئه‌ردۆغان گوتی: پێویستمان به‌ئه‌وروپا نییه؟.\nتوركیا سه‌ری له شه‌ڕ و له كوده‌تایه، بارودۆخه‌كه‌ی له‌باره، به‌تایبه‌تی ڕه‌نگه له‌م (2015) یه بازاڕی سیاسه‌ت و ناوه‌نده جیاجیاكان ئه‌وه‌نده سه‌رقاڵ بن، وه‌كو ماركس وتویه‌تی" جاری واهه‌یه، ڕووداوێك ڕووئه‌دات، ئه‌وا ئاوس بووه به سه‌د ساڵ" یانی بۆئه‌وه‌ی ڕووداوێكی زۆر گه‌وره ڕووبدات، جاری واهه‌یه سه‌د ساڵ له‌هه‌ناوی خۆیدا هه‌ر خڕو گرمۆڵه ئه‌بێت، تا شوێنی خۆی.\nبڕیاره، هه‌ڵبژاردن له‌مانگی (6ی 2015) له‌توركیا بكرێت، ڕۆژنامه‌ی حوڕییه‌ت هه‌ینی ڕابردوو، بڵاوی كرده‌وه كه هه‌ڵبژاردنه‌كه پێش ئه‌خرێت بۆ (مانگی 4) . بیانویش بۆی مه‌سه‌له‌ی داعش و كۆبانێیه، ، ، ، هه‌رله‌ئێستاوه لیژنه‌ی باڵای هه‌ڵبژاردن ده‌ستی به‌كاره‌كانی خۆی كردووه، دادگای ده‌ستوری توركیا نیزامی " حجز" ی لابرد، كه پێشووتر بۆ كورده‌كان دانرابو تا نه‌چنه په‌رله‌مانه‌وه، یا بۆئه‌وه‌ی بچنه په‌رله‌مانه‌وه ئه‌بێت (15%) ی ده‌نگه‌كان بهێنن، له‌وڵاتانی دیموكراتی (3-8%) ه.\nئه‌م هه‌ڵبژاردنه بۆ ئاك پارتی (AKP) چاره‌نوسساز نییه، بۆ توركیا چاره‌نوسسازه پلانی گه‌وره‌ی بۆ (2023) و (2040) داناوه. ئه‌م هه‌ڵبژاردنه هه‌موو لایه‌ك خۆی بۆ بردنه‌وه ئاماده‌كردووه. چه‌پ و نه‌ته‌وه‌یی و ئیسلامیی توند و شل و كوردو. . ته‌نانه‌ت (3) حزبی تازه‌ش به‌شداری هه‌ڵبژاردن ئه‌كه‌ن، كه (2) یان له حزبی دادو گه‌شه‌وه ئینشقاقیان كردووه‌و جیابونه‌ته‌وه. (8) ده‌وڵه‌تی دراوسێی توركیا وه‌ك جه‌سته‌یه‌كی هه‌میشه دوو ڕوو ته‌ماشای توركیا ئه‌كه‌ن، كۆمه‌ڵگه‌یه‌كی ناڕازیی له‌دوای ڕووداوه‌كانی (ته‌قسیم) ه‌وه به‌رجه‌سته‌یه، دوای ئه‌مه‌ش فه‌زاحه‌ت و سكانداڵه‌كانی ئه‌ردۆغان هاته سه‌ری.\nئێستا توركیا، وه‌ك بۆرده‌رێكی جیهانی، وه‌ك ته‌رمیناڵێك وایه، هه‌موو جیهانی لێیه، هه‌ر ئه‌وه نییه كه (105) نوێنه‌رایه‌تی و باڵوێزخانه له‌ئه‌نكه‌ره‌ن، یان به هه‌زاران كۆمپانیای جۆراوجۆ له ئیستانبوڵن، وه یان سه‌دان هه‌زار گه‌شتیاریی خوێندنی لێیه، نا. . یه‌ك كاتژمێر وه‌ستان له فڕۆكه‌خانه‌ی ئه‌تاتۆرك به‌سه، تا بزانیت هه‌موو زمانه‌كان له‌توركیان، ڕۆژانه به‌سه‌دان كه‌سی بیانی ئه‌چنه (هه‌تای) دوا شارو نزیك له سنوری سوریاو كۆبانی. . هه‌موو ئه‌مانه‌ی له‌توركیان به‌چاوی خۆیان ئه‌بینن، مامه‌ڵه‌و بارودۆخ له‌چیدایه. .\nوڵاتانی عه‌ره‌بی، به‌تایبه‌تی میسری (cc) به‌نیازی ده‌ستوه‌ردانن له‌توركیایه‌ك كه سه‌ڵته‌نه‌تی عوسمانی (400) سالً حوكم و نوێنه‌رایه‌تی عه‌ره‌ب و ئیسلامی كردووه، موراد قه‌ره‌یلان له‌لێدوانێكیدا به‌ناوی په‌كه‌كه‌وه هۆشدارییان داوه تا پێش هه‌ڵبژاردن پرسی كورد چاره‌سه‌ر نه‌كرێت، شه‌ڕ ده‌ست پێده‌كاته‌وه. !. به‌گشتی ئێستا توركیا خۆی و خۆیه‌تی. هه‌ڵبژاردنێكی سه‌ركه‌توو ئه‌كات، یان كوده‌تا ڕووئه‌دات، بۆ ئاینده‌یه‌كی جێده‌هێڵین. ئه‌وه نه‌بێت بوترێت كوده‌تا كارتێكه له فكری سیاسیی هاوچه‌رخ و ئێستای توركیادا بونی هه‌یه و نه‌سڕاوه‌ته‌وه. وه‌ك چۆن له‌یه‌مه‌ن، سه‌ركرده‌كان هه‌میشه كوده‌تا (انقلاب) له خوێن و هزریاندا بووه، ڕۆژێكیان، ڕۆژنامه‌ی فه‌رمی نوسیبوی " انقلاب العسكری فی الیمن" وه‌ختێك به‌په‌له ڕۆژنامه‌كه‌یان كڕی، سه‌یره‌كه‌ن جوندییه‌ك سواری كه‌ر بووه‌و (قڵپ) به‌ربۆته‌وه.


زانکۆی ڕاپەڕین - وتەی بەڕێز(د.موفق خالید ابراهیم) سەرۆكی زانكۆی راپەڕین لە مەراسیمی پێنجەمین خولی دەرچووان\nوتەی بەڕێز(د.موفق خالید ابراهیم) سەرۆكی زانكۆی راپەڕین لە مەراسیمی پێنجەمین خولی دەرچووان\nبڵاوکراوەتەوە لە 08 تشرینی دووەم 2016 . سەردانەكان: 783\nمامۆستا و فەرمانبەرانی زانكۆمان..\nبەناوی ئەنجوومەنی زانكۆی ڕاپەڕینەوە بەخێرهاتنێكی گەرمتان دەكەین و سەری ڕێز بۆ شەهیدانی رێگای رزگاری كوردستان دادەنەوێنین و ڕێز لە قوربانی و ماندوبوونی برا پێشمەرگەكانمان دەگرین، ئەم ئارامیەی هاتۆتە دەست بەرهەمی قوربانیدانی ئەوانە، بۆیە لێرەوە بەڵێن دەدەین كە لە ئاست قوربانیدانی ئەواندا بین.\nبەڕێزان ئەمڕۆ ڕۆژێكی گرنگە لە مێژووی زانكۆمان و دەڤەرەكەمان كەوا سەركەوتوانە ئاهەنگی دەرچوانی خولی پێنجەم بۆ خوێندكارانی سەركەوتوو دەگێڕین كە بەرهەمی چەندین ساڵەی شەونخونی و ماندوبوونی خۆیان و خانەوادەكانیانە. بەدڵنیاییەوە ئەم كۆتاییە سەرەتایەكی نوێیە بۆ خوێندكارانی خۆشەویست كە لێرەوە دەتوانن درێژە بە ڕەوتی خوێندن بدەن و هەوڵی دۆزینەوەی كار بدەن و كار بكەن بۆ سەرخستن و هێنانەدی خەونی خۆتان و خانەوادە و گەلەكەشمان.\nزانكۆمان سەرەڕای چەندین قەیران كە بەرۆكی گەلەكەمانی گرتووە، سەركەوتوانە توانیویەتی تا ئێستا درێژە بە ڕەوتی خوێندن بدات، بۆیە ئەم بۆنەیە دەقۆزینەوە تا تێیدا سوپاسی بێ پایانمان ئاڕاستەی مامۆستا و فەرمانبەران بكەین كە لەخۆبووردوانە نەیانهێشتووە ئەم پڕۆسە گرنگ و چارەنوسسازە پەكی بكەوێت.\nهەروەها سوپاسی خوێندكارانی خۆشەویست دەكەین كە لە سەرجەم كات و ساتەكاندا هەماهەنگ و هاوكاربوون لەگەڵ مامۆستا و بەشە زانستیەكانیان.\nزانكۆمان لەبواری ژێرخان ئێستا خاوەنی (١٠) باڵەخانەی مۆدێرنە كە بۆ سەرجەم مەبەستەكانی خوێندن و ڕاییكردنی كارە كارگێڕییەكان و بەشە ناوخۆییەكان سودیان لێ وەردەگیرێت و خاوەنی چەندین كادری زانستی و پسپۆڕین كە لەبوارە جیاوازەكانی ڕایكردنی كاری ڕۆژانە ماندونەناسانە كار دەكەن.\nلەبواری خوێندنی بەرایی زانكۆمان ئێستا خاوەنی زیاتر لە (٣٠) بەشی زانستیە كە بەشێوازێكی نوێ و سەردەمیانە تەواوی توانایان خستۆتە گەڕ تا خزمەتی خوێندكاران بكەن، و بەشێك لەمانە تەرخانكراون بۆ خوێندنی ئێواران تا ئەو كەسانەی بە هەر هۆیەك نەیانتوانیوە خوێندن تەواو بكەن بتوانن لەم بەشانەدا درێژە بە خوێندن بدەن.\nلە بواری خوێندنی باڵاشدا زانكۆمان درێژەی بەخوێندنی ماستەر داوە لە پسپۆڕییەكانی ( پەرستاری ، كوردی ، عەرەبی ، مێژوو و جوگرافیا )، هەروەك بۆ ئەمساڵی خوێندنیش دكتۆرا لە پسپۆڕی پەرستاری دەستپێدەكات.\nبەهیواین لەساڵانی داهاتوودا لە چەندین بەشی دیكەدا بتوانین خوێندنی ماستەرو دكتۆرا فەراهەم بكەین.\nخۆشەویستان ... زانكۆمان بەپێی پلانێكی ورد هەوڵدەدات گەشەی ئاسۆیی و ستوونی لە هەردوو كەمپەسی ڕانیە و قەڵادزێ پەرەپێبدات، هەر لەم پێناوەدا ئەمساڵ چەندین بەشی نوێ بەڕووی خوێندكاراندا كراونەتەوە لەوانە بەشی ئەندازیاری شارستانی و بەشی باخداری و بەشی كارگێڕی كار. هەروەها لەبواری پەیوەندیەكانیشمان لەگەڵ زانكۆ و دامەزراوە زانستیەكانی ناوخۆ و دەرەوە زانكۆمان ئێستا خاوەنی زیاتر لە (٣٠) یاداشتنامەی لێكتێگەیشتنە و لە چەندین ڕێكخراو و دامەزراوەی تردا ئەندامین، و هەوڵدەدەین بەباشترین شێوە بۆ خزمەتی زانكۆ و دەڤەرەكە سودیان لێوەربگرین.\nبەڕێزان... وەزارەتی خوێندنی باڵاو توێژینەوەی زانستی لەپڕۆژەیەكی نیشتمانی گەورەدا هەنگاوێكی گرنگی نا لە بواری ڕیزبەندی نیشتمانی زانكۆكان،كە ئەمە هاندەر دەبێت بۆئەوەی زانكۆكان بكەونە كێبڕكێی زانستیانە و هاوڕێیانە لەگەڵ یەكتر و لەكۆتاییدا بە قازانجی ڕەوتی خوێندن و توێژینەوەی زانستی تەواو دەبێت. بەڵام ئەوەی جێی داخەو نامانەوێ خۆمانی لێ بشارینەوە ئەوەیە كە زانكۆمان لەم ڕیزبەندیەی كە بۆ ساڵی (٢٠١٥-٢٠١٦) ڕاگەیەندرا ئەو ئاستەی بەدەستنەهێنا كە جێی دڵخۆشیمان بێت، و هەموومان خۆمان بەبەرپرسیار دەزانین لەم دۆخە، بۆیە لێرەوە بە ناوی ئەنجوومەنی زانكۆ و سەرجەم ستافی كارگێڕی و ئەكادیمی بەڵێن دەدەین كار بكەین و سەرجەم هەوڵ و تواناكان بخەینەگەڕ تا بتوانین زانكۆمان ببەینە ئەو شوێنەی كە شایستەیەتی، ئەم ئەركەش پێویستی بە هاوكاری هەموو لایەك هەیە، پێویستی بە دەستگیرۆیی لایەنە حكومی و سەرمایەدارە نیشتمان پەروەرەكانەوە هەیە تا بتوانین لەم دۆخەدا لەمپەرەكانی بەردەممان ببڕین.\nهاوكات ئۆپەراسیۆنی رزگاركردنەوەی موسڵ لەدەست دڕندەترین گروپی تێرۆریستی (داعش) لەناوچەكەدا بەهاوكاری هێزی هاوپەیمانان و هێزی پێشمەرگەی كوردستان یەكێكە لەرووداوە گرنگ و جیهانیەكانی ئەم سەدەیە كە ئەگەری گۆڕانكاری گەورە هەیە لەدوای ئازادكردنەوەی موسڵ، لەم ئۆپەراسیۆنەشدا كورد وەك هێزێكی سەرەكی لەم ئۆپەراسیۆنەدا بەشداری پێكراوە، هیواخوازین دەرئەنجامی ئەرێنی لەسەر دۆزی رەوای گەلەكەمان و ژیان و گوزەرانی هاونیشتمانیان بەجێبهێڵێ.\nلە هەمان كاتدا، قارەمانێتی و جەربەزەیی خەڵكی كەركوكی قودسی كوردستان بەرامبەر هێرشی تێرۆریستان بۆ سەر شاری كەركوك لەماوەی رابردوودا یەكێكی دیكەبوو لە داستانی بەرگری و بەرخۆدانی كوردان لەبەرامبەر ئەم گروپە تێرۆریستە نا مرۆییە كە لەناوچەكەدا بەهاوكاری چەند وڵاتێك گەشەیان كردووەو كردەوەی نامرۆیی بەرامبەر مرۆڤایەتی بەگشتی و خەڵكی كوردستان و عێراقیەكان بەتایبەتی ئەنجام دەدەن، بۆیە ئازایەتی كەركوكیەكان بە پیرۆز دادەنێین و سەری رێزو نەوازش بۆ شەهیدەكان دادەنەوێنین و هیوای زوو چاكبونەوە بۆ بریندارەكانیش دەخوازین.\nدووبارە پیرۆزبایی لە خوێندكارانی خۆشەویست و خانەوادە سەبەزەكانیان دەكەین ،هیوای سەركەوتن بۆ پێشمەرگە قارەمانەكانمان دەخوازین، بەهیوای بەدیهێنانی خەونەكانمان.\nد. مۆفەق خالید


فرۆكەخانەی سلێمانی رۆژانە 70ملیۆن دینار زیانی پێ دەگات\nبەرێوەبەری فرۆكەخانەی نێو دەوڵەتی سلێمانی رایدەگەیەنێت ''بەهۆی راگرتنی گەشتە ئاسمانیەكانەوە رۆژانە نزیكەی 70 ملیۆن دینار زیان بە فرۆكەخانە دەگات''.\nتاهیر عەبدوڵا بەرێوەبەری فرۆكەخانەی نێودەوڵەتی سلێمانی ، بەئاژانسی هەواڵی (فارس)ی راگەیاندوە"تا ئێستا هیچ نوسراوێكی فەرمیمان لەلایەن حكومەتی عێراقەوە بۆ نەهاتووە كە داوای دەستپێكردنەوەی گەشتە ئاسمانیاكان بكات".\nبەرێوەبەری فرۆكەخانەی نێودەوڵەتی سلێمانی ، راشیگەیاندوە" لەئێستادا گەشتە ناوخۆیەكان بەردەوامیان هەیە و داواش لە حكومەتی ناوەندی و وەزارەتی گواستنەوەی عێراق دەكەین كە بەزوترین كات بریارێك لەبارەوی دەستپیكردنەوەی گەشتەكان بدات".\nتاهیر عەبدوڵا ،ئەوەشی وتوە" بەهۆی راگرتنی گەشتەئاسمانیەكانەوە زیانە دارییەكانی راگرتنی گەشتە ئاسمانیەكانی فرۆكەخانەی نێو دەولەتی سلێمانی رۆژانە 70ملیۆن دینارە".\nجێگەی ئاماژەیە حكومەتی عێراق بەبریارێك لە26ی ئەیولدا راگرتنی گەشتە ئاسمانیەكانی هەردوو فرۆكەخانەی نێو دەوڵەتی سلێمانی و هەولێری ڕاگەیاند.


له‌رۆژئاوا ... به‌شینه‌وه‌ی كێكه له نێوان زلهێزه‌كان - وریا یونس\nله‌رۆژئاوا ... به‌شینه‌وه‌ی كێكه له نێوان زلهێزه‌كان\nخۆبه‌ستانه‌وه‌ی یه‌په‌گه به قه‌ندیله‌وه گه‌وره‌ترین گورزی كوشنده‌بوو بۆ سه‌ر دڵی رۆژ ئاوا\nله كێبه‌ڕكێ ئاڵۆزه نێوده‌وڵه‌تیه‌كان و به‌رژه‌وه‌ندیه هاوبه‌شه‌كان له سوریا، ئایا كورد له كوێوه‌ی سیاسه‌ت و كارتی یاریه‌كانی ووڵاتان بووه. ئایا رووداوو پێشهاته خێراكان و به‌رژه‌وه‌ندیه تایبه‌ته‌كانی زۆرو بۆری جه‌مسه‌ره نه‌یاره‌كان له سوریا روشێكی مه‌ترسیداره بۆ كورد، كه ره‌نگه ده‌ربازبوون لێی له‌م قۆناغه ئاسان نه‌بێ،؟ له‌لایه‌كی تره‌وه ئه‌م رووداوانه‌ی به‌سه‌ر كورد له رۆژئاوا هاتوون، به‌شێكی ره‌نگه خۆی لێی به‌رپرسیاربێت، به‌هۆی كۆمه‌ڵیك كێشه‌ی ناوه‌خۆیی و هه‌رێمایه‌تیه‌وه، كه‌له‌ماوه‌ی چه‌ند ساڵی رابوردوو نه‌یتوانی چاره‌سه‌ریان بۆ بدۆزێته‌وه یان خۆی لێ ده‌رباز بكات به‌هه‌ر شێوه‌یه‌ك بێت، ده‌كرێ به‌شێكی به‌هۆی نه‌بوونی سه‌ركرده‌ی كاریزماو لێهاتووی سیاسی بوو بێت، تا بتوانێت سیاسه‌تێگی گونجاو له‌ئاست بارودۆخه‌كه دابرێژێت یان داكۆكی له كورد و مافه ره‌واكانی بكات به شێوه‌ی دبلۆماسی.\nكورد به‌و تێڕوانیه‌ی بۆ رۆڵی قاره‌مانانه‌ی له شه‌ری دژ به دعش كه هه‌یبوو، لای وابوو ئیتر ئه‌و قۆناغه مه‌ترسیدارانه‌ی سه‌ركوت كردنی تێپه‌راندوه و بۆته ژماره‌یه‌كی دیارو به‌رچاو له رۆژئاواو ناوچه‌كه كه به جۆرێك هیچ ووڵاتێك سیاسه‌تی پێ ناكرێ له‌ناوچه‌كه ئه‌گه‌ر ئه‌و هاوبه‌شی نه‌بێ، ده‌شێ ئه‌مه بیركردنه‌وه‌یه‌كی هه‌ڵه بێت بۆ سیاسه‌ت و به‌رژه‌وه‌ندیه باڵاكان به‌تایبه‌تیش له‌به‌رامبه‌ر هاوبه‌شێكی وه‌ك ئه‌مریكا، چه‌نكه ئه‌م ووڵاته گره‌و له‌سه‌ر به‌رژه‌وه‌ندی ئابوری سیاسی ده‌كات، كه هه‌میشه گۆران هه‌ڵبه‌ز و دابه‌زی به‌خۆیه‌وه ده‌بینێ، كه پێناچێ كورد له رۆژئاوا خۆی بۆ ئه‌و ئه‌گه‌رانه ئاماده‌و ساز كردبێ.\nسه‌رده‌می پۆست داعش بۆ كورد پڕ كێشه‌و له ده‌ست دانی خاكی زیاتر پێوه دیار بوو، به‌تایبه‌تی دوای كوژرانی ئه‌بوبه‌كر به‌غدادی بارودۆخی كورد خراپتر ده‌بێ له رۆژئاوا، نه‌ك ئه‌وه‌ی كورد پێی وابوو ئیتر جیهان ئازایه‌تی و فیداكاری ئه‌وان له یاد نه‌كات و هیواكانی زیاتر دێته دی، چونكه هه‌ر زوو دوژمنانی كورد وبه هاوكاری و پاڵپشتی هاوپه‌یمانه‌كانی كورد كه‌وتنه پیلان گێران بۆ كه‌م كردنه‌وه یان گه‌مارودانی ئه‌و ده‌سه‌ڵاته‌ی كه به‌خوێنی زیاتر له یانزه هه‌زار شه‌هید هاتبووه به‌رهه‌م له رۆژئاوا.\nتوركیا خه‌ریكه بۆ حیساباتی كۆن و چاوچنۆكیه‌كانی ده‌سه‌ڵات و نه‌وت به‌پیلانگێری نێو ده‌وڵه‌تی خۆی ده‌خزێنێته رۆژئاوای كوردستان، كه هۆكاری سه‌ره‌كی نه‌وته‌كه‌یه‌تی كه له‌وپانتایه‌یه ده‌كه‌وێته ئه‌و 35كم كه مه‌به‌ستیه‌تی داگیری بكات، كه بره‌كه‌ی 70% له‌سه‌دی نه‌وتی هه‌موو رۆژئاوای كوردستانه.\nئه‌وه‌ی رووده‌دات من به پێچه‌وانه‌ی پێشهات و مه‌زنده‌كان نابینم هه‌رچه‌نده ئاسان نیه مرۆڤ بتوانێ له‌م رۆژگاره‌دا پێشبینی بۆ رووداوی وا خێرا بكات، چونكه له‌دیوێك دا ده‌سه‌ڵاتی هه‌سه‌ده له رۆژئاوا سیاسه‌تێكی دارێژراوی ستراتیژی و سه‌قام گیر نه‌بوو بۆ داهاتووی گه‌له‌كه‌ی له‌گه‌ڵ سوریا و ته‌نانه‌ت له‌گه‌ڵ توركیاش وه‌ك ئه‌وه‌ی كوردی باشور له دوای راپه‌رینی ساڵی 1991 وه په‌یره‌ویان كرد، له دیوێكی تریش دا خۆبه‌ستانه‌وه‌ی یه‌په‌گه به قه‌ندیله‌وه گه‌وره‌ترین گورزی كوشنده‌بوو بۆ سه‌ر دڵی رۆژ ئاوا، كه‌ئه‌مه‌شیان به رۆژی روناك له‌چه‌ند ساڵی رابوردوو بینی مان به‌تایبه‌تیش به‌رزكردنه‌وه‌ی وێنه و ئاڵاكانی په‌كه‌كه وسه‌رۆكه‌كه‌ی. سیاسه‌تێكی پێچه‌وانه بوو بۆ ده‌سته‌به‌ركردنی مافه ره‌واكان به شێوازی دیبلۆماسیانه، ئینجا بابه‌تی رێگه گرتن له به‌شداری كردن له‌سیاسه‌ت و پارێزگاری له ووڵات له‌لایه‌ن حزبه‌كانی تری رۆژئاوا، هۆكارێكی تری ئه‌و سیاسه‌ته گۆشه‌گیركردنه‌یه كه هه‌ر له سه‌ره‌تاوه یه‌په‌گه به‌سه‌ر ئه‌وانی تری چه‌سپاند به‌تایبه‌تیش ئه‌و له‌شكره گه‌وره‌یه‌ی كه له گه‌نجانی كوردی ئه‌وێ دامه‌زرابوو له هه‌رێمی كوردستان مه‌شقی سه‌ربازیان پێده‌كرا به‌ناوی له‌شكری رۆژ.\nله‌لایه‌كی تره‌وه چۆن ئه‌مریكا به‌رایی چاوه‌كانی هات به هه‌ڵكردنی ئاڵای روسه‌كان له سه‌ر باره‌گاكانی خۆی له رۆژئاوا، ره‌نجی چه‌ند ساڵه‌ی دابه ئه‌وان له سوریا، ئایا به‌رژه‌وه‌ندی و هیواكانی كورد هه‌نده گه‌وره‌و مه‌ترسیدارن تا زلهێزوكان سازشی وا له‌گه‌ڵ یه‌كتر بكه‌ن. واتاكه‌ی هه‌رچی بێت من وایده‌بینم دۆڕانێكی سیاسی ئه‌مریكیایه له‌ناوچه‌كه له به‌رامبه‌ر روسیادا، هه‌رچه‌نده به‌گه‌رانه‌وه‌ی هێزه‌كانی سه‌رله‌نوێ بۆ رۆژئاوا هیچ له‌بابه‌ته‌كه ناگۆرێ .


نەوەى نوێ سکاڵای لەسەر حکومەتى هەرێم تۆمارکرد\nدیاریکردنى بڕى گەنمى وەرگیراو نیگەرانى جوتیارانى هەرێمی لێکەوتەوە\nڕانیە.. ئەو کچەی تووشی نەخۆشییەکی دەگمەن بووبوو گیانیلەدەستدا\n44292 جار خوێندراوەتەوە\nدیجیتاڵ میدیای ئێن ئاڕ تی، ڕانیە، ئەیوب عەلی\nسارا ئەنوەر، ئەو کچەی تووشی نەخۆشییەکی دەگمەن هاتبوو لە ڕانیە، گیانیلەدەستدا.\nسارا ئەنوەر تەمەن ۱۳ ساڵان، کە دانیشتووی ڕانیە بوو، بە نەخۆشیەکی دەگمەن ئەمڕۆ هەینی (٢٢ی ئازاری ٢٠١٩) گیانیلەدەستدا، ڕۆژی (٢٨ی کانوونی یەکەمی ٢٠١٨)، ئێن ئاڕ تی ڕاپۆرتێکی لەسەر ژیان و نەخۆشیی ئەو منداڵە بڵاوکردەووە، کە بە وتەی پسپۆڕانی تەندروستی لە هەرێمی کوردستاندا حاڵەتی لەو جۆرە بوونی نییە.\nدواتریش لە بەرنامەیەکی هێڵی سوری ئێن ئاڕ تیدا دۆخی نەخۆشییەکەی سارا لەلایەن دکتۆرەکەیەوە ڕوونکرایەوە و بەشێک لە پسپۆڕان لەبەرنامەکەدا ئاماژەیان بەوەکرد، حاڵەتەکە لە ئەنجامی هاوسەرگیری خزمانەوە دروستدەبێت.\nئەو خێزانە بەهۆی هەمان نەخۆشییەوە کچێکی دیکەشیان گیانیلەدەستداوە و هەرچی شتێکیان هەبووە بۆ نەخۆشییەکەی سارا فرۆشتوویانە، بەڵام چارەسەری تەنها لە دەرەوەی هەرێم بۆ دەکرا.\nسەعید عوسمان پسپۆڕێکی نەخۆشییەکانی دڵ و هەناوی باسی لەوە کرد، نەخۆشییەکەی سارا کە بەهۆیەوە گیانیلەدەستدا، ناوی هۆمۆزایگس فەمیڵیەڵە، کە نەخۆشییەکەی دەگمەنە و تا ئێستا کەس هاوشێوەی ئەم کچە تووشی ئەم نەخۆشییە نەبووە لە هەرێمی کوردستان.\nباس لەوەش دەکات، بەهۆی ئەو نەخۆشییەوە چەوریی خوێن بە شێوەیەکی زۆر بەرزدەبێتەوە و لە کوردستان چارەسەری نەبووە.\nسارا ئەنوەر تەمەنی ١٣ ساڵ بوو، دانیشتووی گەڕەکی تیتۆکەی ڕانیە بووە، تا قۆتاغی شەشەمی بنەڕەتیی خوێندووە و بەهۆی نەخۆشییەکەیەوە ماوەی دوو ساڵ بوو وازی لە خوێندن هێنابوو، ئەمڕۆ گیانیلەدەستدا.


تورکیا ڕایگەیاند، یۆنان بەردەوامە لە توندو تیژی دژی پەنابەران و یەکێتی ئەوروپاش بە ئەرکی ئەخلاقی و ئینسانی خۆی هەڵنەستاوە. – دەزگای لوتکە بۆ کاروباری ئاوارە و پەنابەران\nتورکیا ڕایگەیاند، یۆنان…\nلە دوای کۆتای هاتنی کۆبونەوەکەی لە گەڵ یەکێتی ئەوروپا بۆ چەندین جارە ، ڕەجەب تەیب ئەردۆگانی سەرۆکی تورکیا رایگەدەگەیەنێت ، سنورەکانی وڵاتەکەی بەڕوی پەنابەراندا کراوەدەبن تا ئەو کاتەی یەکێتی ئەوروپا داواکارییەکانی وڵاتەکەی لەبارەی رێککەوتنی 2016-ی تایبەت بەپرسی پەنابەران جێبەجێدەکات.\nجارێکیتر داوای لە یەکێتی ئەروپا کردەوە کە بەئەرک و بەرپرسیارێتی خۆی لە بەرامبەر پرسی پەنابەران هەستێت و هاوکاریان بێت و هێرشی توندی کردە سەر یۆنان ووتی ، ئەوەی لەسەر سنوری یۆنان بەرامبەر پەنابەران ئەنجامدەدرێت هیچ جیاوازی نیە لەگەڵ ئەوەی نازییەکان بەرامبەر جولەکە کردیان\nڕاشیگەیاند ، لەکۆبونەوەی لوتکەی یەکێتی ئەوروپا پرۆژەیەکیان ، لەبارەی پرسی پەنابەران و داواکارییەکانیان بۆ جێبەجێکردنی ڕێکەوتنی برۆکسلی 2016 داوەتە بەرپرسانی یەکێتی ئەوروپا تا بگەنە چارەسەرێک لە بارەی دۆزی پەنابەرانەوە.\nیەکێتتی ئەوروپاش لە بەرامبەردا ڕایگایاند ، لە کۆی چوار ملیۆن یۆرۆ کە لەسەری ڕێکەتبوون ، لە ساڵی ٢٠١٦ نزیکەی دوو ملیۆن یۆرۆیان بەخشیوەتە ووڵاتی تورکیا بە ئامانجی داخستنی سنورەکانی بەڕووی کۆچبەراندا.\nئەوەش لە دوای ئەوە دێت کە شەرو ئاڵۆزیەکان لە وڵاتی سوریا ڕوی لە زیادی کرد، بە تایبەت لە پارێزگای ئیدلیبی ئەو ووڵاتە کە تێیدا چەند سەربازی تورکیا کوژرا، کۆچی بە لێشوی هاوڵاتیانی ناوچەکە و سوریا بە گشتی بۆ سەرسنوری تورکیا و چونە ناو خاکی ئەو ووڵاتە، تورکیا وەک فشارێک بەرامبەر ووڵاتانی ئەوروپا دەرگای بەڕووی پەنابەران و کۆچبەراندا کردەوە تا بەرەو سنورەکانی یۆنان برۆن .\nلە ئێستاشدا ژمارەیەکی زۆر لە کۆچبەر لە سەر سنوری یۆنان ماونەتەوە، بەهۆکاری ئەوەی کە یۆنان ڕێگە نادات كۆچبەر بە خاکە کەیدا تێپەڕێت و خۆیان بگەیەنە ووڵاتانی ئەوروپا.\nتورکیا ڕایگەیاند، یۆنان بەردەوامە لە توندو تیژی دژی پەنابەران و یەکێتی ئەوروپاش بە ئەرکی ئەخلاقی و ئینسانی خۆی هەڵنەستاوە. لە دوای کۆتای هاتنی کۆبونەوەکەی لە گەڵ یەکێتی ئەوروپا بۆ چەندین جارە ، ڕەجەب تەیب ئەردۆگانی سەرۆکی تورکیا رایگەدەگەیەنێت ، سنورەکانی وڵاتەکەی بەڕوی پەنابەراندا کراوەدەبن تا ئەو کاتەی یەکێتی ئەوروپا داواکارییەکانی وڵاتەکەی لەبارەی رێککەوتنی 2016-ی تایبەت بەپرسی پەنابەران جێبەجێدەکات.جارێکیتر داوای لە یەکێتی ئەروپا کردەوە کە بەئەرک و بەرپرسیارێتی خۆی لە بەرامبەر پرسی پەنابەران هەستێت و هاوکاریان بێت و هێرشی توندی کردە سەر یۆنان ووتی ، ئەوەی لەسەر سنوری یۆنان بەرامبەر پەنابەران ئەنجامدەدرێت هیچ جیاوازی نیە لەگەڵ ئەوەی نازییەکان بەرامبەر جولەکە کردیانڕاشیگەیاند ، لەکۆبونەوەی لوتکەی یەکێتی ئەوروپا پرۆژەیەکیان ، لەبارەی پرسی پەنابەران و داواکارییەکانیان بۆ جێبەجێکردنی ڕێکەوتنی برۆکسلی 2016 داوەتە بەرپرسانی یەکێتی ئەوروپا تا بگەنە چارەسەرێک لە بارەی دۆزی پەنابەرانەوە. یەکێتتی ئەوروپاش لە بەرامبەردا ڕایگایاند ، لە کۆی چوار ملیۆن یۆرۆ کە لەسەری ڕێکەتبوون ، لە ساڵی ٢٠١٦ نزیکەی دوو ملیۆن یۆرۆیان بەخشیوەتە ووڵاتی تورکیا بە ئامانجی داخستنی سنورەکانی بەڕووی کۆچبەراندا.ئەوەش لە دوای ئەوە دێت کە شەرو ئاڵۆزیەکان لە وڵاتی سوریا ڕوی لە زیادی کرد، بە تایبەت لە پارێزگای ئیدلیبی ئەو ووڵاتە کە تێیدا چەند سەربازی تورکیا کوژرا، کۆچی بە لێشوی هاوڵاتیانی ناوچەکە و سوریا بە گشتی بۆ سەرسنوری تورکیا و چونە ناو خاکی ئەو ووڵاتە، تورکیا وەک فشارێک بەرامبەر ووڵاتانی ئەوروپا دەرگای بەڕووی پەنابەران و کۆچبەراندا کردەوە تا بەرەو سنورەکانی یۆنان برۆن . لە ئێستاشدا ژمارەیەکی زۆر لە کۆچبەر لە سەر سنوری یۆنان ماونەتەوە، بەهۆکاری ئەوەی کە یۆنان ڕێگە نادات كۆچبەر بە خاکە کەیدا تێپەڕێت و خۆیان بگەیەنە ووڵاتانی ئەوروپا.\nPosted by دەزگای لوتکە on Thursday, March 12, 2020\nTags: lutka sfrda ئاوارە پەنابەر پەنابەران تورکیا کۆچبەر لوتکە یۆنان


لیۆنێل مێسی پەیامی ماڵئاواییکردنی لە ئارتورۆ ڤیداڵ بڵاودەکاتەوە – Yariga.net یاریگانێت\nدەستپێك/ئیسپانیا/لیۆنێل مێسی پەیامی ماڵئاواییکردنی لە ئارتورۆ ڤیداڵ بڵاودەکاتەوە\nیاریزانە چیلیەکە لەگەڵ مێسی هاورێی نزیک بوو\nیاریگا – گواستنەوەی ئارتورۆ ڤیدال بۆ ئینتەر میلان لە ماوەیەکی دیکە بە فەرمی ڕادەگەینرێت. یاریزانەکە چیلیەکە دەمێکە چۆتە ئیتاڵیا و بەمزووانە پشکنینە پزیشکیەکانی تەواو دەکات و گرێبەستەکەی ئیمزا دەکات.\nهەرچەندە ڤیداڵ هەرزوو لەلایەن کۆیمانی ڕاهێنەرەوە پێیگوترا کە لە پلانەکانیدا نییە، یاریزانەکە لەلایەن مێسیەوە بەشێوەیەکی دیکەی تایبەت ماڵئاوایی لێکرا لە پۆستێکی تایبەتی مێسی لە ئینستاگرام کە نووسیویەتی:\nلەوکاتانەی کە بەرامبەر یەکدی یاریمان دەکرد تۆم بینی و لە کەسێکی ناوازە دەچوویت. بەڵام دوای ئەوەی لە نزیکەوە بە دیدارت شادبووم و تۆم ناسی، زیاتر تووشی سەرسورمانت کردم. چەندین ساتمان بەیەکەوە هەبووە لەم دوو ساڵەی ڕابردوو و تۆش جێدەستی خۆت جێهێشتووە، ژووری خۆگۆڕین بیرت دەکات ئارتورۆ ڤیداڵ. هیوای باشترینت بۆ دەخوازم، دڵنیام دووبارە بەیەکدی دەگەینەوە.\nئارتورۆ ڤیداڵ بارسێلۆنا لیۆنێل مێسی\nفەرمی: ئالێخاندرۆ بووە یاریزانی سێڤییا\nفەرمی: وادەی كۆتایی بەڕێوەچوونی هەڵبژاردنەكانی سەرۆكایەتی بارسێلۆنا ڕاگەیەندرا\nدوایین زانیاری لەسەر پێکانەکەی فاتی\nئۆدیگارد پشکنینی پزیشکی ئەنجامدا


داود ئۆغڵۆ بێدەنگی شکاند\n5/12/2019 2:18:24 PM\n5523 جار خوێندراوەتەوە\nداود ئۆغڵۆ یەکێک لە سێکوچکەی دامەزرێنەرانی پارتی داد و گەشەپێدان لە ھەفتەی رابردوودا پەیامێکی ئاراستەی پارتەکەی کرد، لەژێر ناوی (پێشنیارو ھەڵسەنگاندنەکانی ئەحمەد داود ئۆغڵۆ بۆ ئەنجامی ھەڵبژاردنەکانی ٣١ی ئازار و ئەو بارودۆخە سیاسیەی کە تێیدا دەژین)، لەم پەیامەدا ئۆغڵۆ کۆمەڵێک رەخنەی توند ئاڕاستەی ئەکەپە و سەرۆکەکەی دەکات و ھۆشداری دەدات کە ئەگەر پێداچوونەوە بەخۆیدا نەکات ئەوا ئەو بۆشاییەی کە کەوتۆتە نێوان حیزب و جەماوەرەکەی بەرەو شکست و ھەرەسی دەبات.\nداود ئۆغڵۆ لە سەرەتاوە باس لە سەرەتاکانی دامەزراندنی ئەکەپە دەکات کە بە گیانێکی سەردەمیانەو لە پێناو گەشەپێدانی دیموکراسی دروست بووە و متمانەی تەواویان بەخۆیان و ئیرادەی گەل ھەبووە بۆ سەرکەوتن، ئەو سەرەتای لاوازیەکان دەگێڕێتەوە بۆ ئەو کاردانەوانەی کە لە ئەنجامی کودەتاکەی ١٥ی تەموزی ساڵی ٢٠١٦دا دروست بوون، یەکێک لە لاوازیەکانی پارتی دادوگەشەپێدان دەگێڕێتەوە بۆ ئەوەی کە لەدوای کودەتاکەوە ئاراستەی گوتاری سیاسی روی کردە ناوخۆی حیزب و ناوخۆی کۆمەڵگەی تورکی، ئۆغڵۆ دەڵێت لە ساڵانی رابردوودا چەندان رەخنە و پێشنیارم ئاراستەی سەرۆک کۆمار کردووە، بەڵام گوێی لێ نەگرتووە و پشتگوێی خستووە، لە پەیامەکەیدا ئەوە دەدات بەگوێی بەرپرسانی ئەکەپەدا کە ئەمە دوایەمین ئاگادارکردنەوە دەبێت و لەدوای ئەوەوە کات ئەوەندە بە بەریەوە نیە، بەھەمان ئاراستەی پێشوو بڕوات، کە ئەمەش ھۆشداریە بە پارتی دادوگەشەپێدان کە ئەگەر گوێبیستی ئەم رەخنانە نەبنەوە دور نیە بۆخۆی لەگەڵ دامەزرێنەرانی تری دادوگەشەپێدان کە لە ئێستادا دانیشتوون، پارتێکی سیاسی نوێ دورست بکەن، بەتایبەتی لەگەڵ عەبدوڵا گول سەرۆک کۆماری پێشوو، عەلی باباجان وەزیری دارایی لە حکومەتەکەی ئۆغڵۆدا.\nداود ئۆغڵۆ رەخنە لە ئەکەپە دەگرێت لە چەند لایەنێکەوە بەشێکی تایبەتە بە ناوخۆی حیزب، بەوە تاوانباری دەکات کە لەو پرانسیپانە لایانداوە کە سەرەتا حیزب لەپێناویدا دامەزراوەو نەیتوانیوە راستگۆ بێت لەگەڵ ئەو دروشمانەی کە لە سەرەتاوە ھەڵیگرتبوو، ئۆغڵۆ دەڵێت ھەر پارتێکی سیاسی ئەگەر بیەوێت لە دیمەنەکانی مێژوودا بە زیندوویی بمێنێتەوە ،دەبێت ھەڵگری کۆمەڵێک رەگەزی بنەڕەتی بێت لەوانەش، دەبێت ئەو گوتارەی کە ھەیەتی ھاوشان و ھاوتەریب بێت لەگەڵ بەھا باڵاکان و لەڕووی پەیوەندی کۆمەڵایەتیشەوە دەبێت کراوەبێت بەسەر ھەموو چین و توێژەکاندا بەبێ جیاوازی، بەڵام ئەو رەخنە لە ئەکەپە دەگرێت بەوەی ھەڵوێستێکی میانڕەو و لێبوردەی نەبووە لەگەڵ چین و توێژەکان و پارتە سیاسیەکانی کۆمەڵگەی تورکیا و ململانێی ھەڵبژاردنیشی گۆڕیوە بۆ جۆرێک لە دوژمنکاری و بەمەش لە ئێستادا ژێرخانی کۆمەڵایەتی و دەوڵەت کەوتۆتە بەرمەترسی و لە ئەگەری ھەڵوەشاندنەوەدایە، لەلایەکی ترەوە دەڵێت لەم رووداوانەی ئەم ساڵانەی دوایدا دەسەڵات لە جیاتی جەخت کردنەوە لەسەر مافەکانی مرۆڤ و ئازادی و چاکسازی ھەمەلایەنە، پەنای بردووە بۆ گوتارێکی ئەمنی دەوڵەت و ھەربەم گوتارەش مامەڵە لەگەڵ ئۆپۆزسیۆن و چین و توێژەکان دەکات.\nلەلایەکی ترەوە رەخنە لە ھاوپەیمانێتی ئەکەپە دەگرێت لەگەڵ مەھەپە و وای لێک دەداتەوە کە زیانی زۆری بە ئەکەپە گەیاندووە، چونکە لەلایەک بوەتە ھۆی ئەوەی ھەندێک لە شارەوانیەکانی ئەکەپە ببات بۆ خۆی، لەلایەکی تریشەوە خەڵکێکی زۆری دڵسارد کردۆتەوە تەنانەت لەناوخۆی ئەکەپە کە دەنگیان پێ بدات، ھەروەھا لابردنی کەسانێک کە بە دەنگی خەڵک دەرچوون و گۆڕینیان بە لایەنگرانی حیزب کارێکی ناجۆرو دیموکراسیە و نەھێشتنی متمانەیە بە حیزب و تواناکانی ئەمەش ئاماژەیە بە لابردنی سەرۆک شارەوانیەکان لە باکوری کوردوستان و دانانی قەیومەکان لە شوێنیان، لەلایەکی ترەوە رەخنەی ئەوە دەگرێت کە بڕیارەکان لە حیزب و دەوڵەتدا تاک لایەنانە دەبڕێن بەڕێوە لەکاتێکدا کە حیزب لە سەرەتاوە بانگەشەی بە دامەزراوەییکردنی کردووە و داوای راوێژی عەقڵی ھاوبەشی کردووە لە بڕیاری سیاسی و بەڕێوەبردنی کارەکاندا، لەلایەکی ترەوە رەخنە لە سیستمی کۆماری دەگرێت و دەڵێت ئەو ئامانجەی نەھێنایەدی کە بانگەشەی بۆ دەکرد و لە جیاتی بەھێزبوونی بڕیاری سیاسی و بەھێزکردنی رۆڵی دەوڵەت پێَچەوانەکەی ھاتۆتەدی.\nھەروەھا رەخنە لە بواری ئازادیەکان بەتایبەتی ئازادی رۆژنامەنووسی و دەربڕینی بیروڕای ئازاد دەگرێت و دەڵێت گرەنتی پاراستنی دیموکراسی رەخنە و بەدواداچوون و چاودێریە. ناکرێت کەسێک بەھۆی بیروڕای ئازادەوە زیندانی بکرێت، بەڵکو دەبێت لە چوارچێوەی دیموکراسیدا ھەموان یەکتر قبوڵ بکەن، بۆیە ئەوەی کە ئێستا تورکیا پێویستی پێیەتی دەستورێکی مەدەنی دیموکراسی ھەمەلایەنەیە، لەلایەکی ترەوە دەڵێت ئاساییە کە سەرۆک ئینتیمای حیزبی ھەبێت، بەڵام ئەوەی ئاسایی نیە سەرۆک کۆمار لە ھەمانکاتدا سەرۆکی حیزبیش بێت.\nئۆغڵۆ بەم رەخنانەی لە واقیعی پارتی داد و گەشەپێدان لەڕووی بەھاو فیکر و گوتار و پراکتیک و ھاوپەیمانیەکەی سەرەڕای رەخنەی لە سیستمی کۆماری و دامەزراوەکانی دەوڵەت، دەیەوێت لەم رێگەیەوە دوا پەیامی خۆی ئاراستەی ئەکەپە و سەرۆکەکەی بکات، چونکە لە ئەگەری وەڵام نەدانەوەی ئیجابی دورنیە لەگەڵ دامەزرێنەرە دورکەوتووەکانی تر بەتایبەتی عەبدوڵا گول و عەلی باباجان پارتێکی نوێ دابمەزرێنن، بە سەرنجدانیش لە رەخنە و پێشنیار و پڕۆژەکانی رابردوو کە ئاراستەی ئۆردوغان کراوە پێناچێت نەگوێ بۆ ئەو رەخنە و پێشنیارانە بگرێت نە دەست بداتە چاکسازیەکی ھەمەلایەنە لە پێناو ھەستانەوەی ئەکەپە بۆ ھەڵبژاردنی داھاتوو.


ئه‌مه‌ریكا به‌رهه‌مهێنانی یۆرانیۆم زیاد ده‌كات\n:: AM:03:33:15/02/2020 \nحكوومه‌تی ئه‌مه‌ریكا داوای له كۆنگرێسی وڵاته‌كه كردووه، ڕه‌زامه‌ندی بده‌ن له‌سه‌ر به‌كارخستنی 1.5 ملیار دۆلاری ئه‌مه‌ریكی له بودجه‌ی وڵات له ماوه‌ی 10 ساڵی داهاتوو، بۆ دروستكردنی كۆگایه‌كی نیشتمانی گه‌وره و نوێ بۆ پاشه‌كه‌وتكردنی یۆرانیۆم و دووپاتیش له‌وه ده‌كاته‌وه، كه پێویستیان به كۆگاكردنی زیاتری یۆرانیۆمه.\nحكوومه‌تی تره‌مپ به‌م هه‌نگاوه پشتیوانی له به‌رهه‌مهێنانی زیاتری یۆرانیۆم له ناوخۆی وڵات ده‌كاته‌وه، هۆكاری ئه‌مه‌یشی بۆ ئه‌وه گه‌ڕاندووه‌ته‌وه، كه ئامانجیان ده‌سته‌به‌ر و دڵنیایییه له وزه‌ی پێویست بۆ ناوچه جیا جیاكانی وڵات.\nبه‌شێك له كۆنگرێسمانانی دیموكرات و شاره‌زایان دووپات له‌وه ده‌كه‌نه‌وه، كه وڵات به هیچ شێوه‌یه‌ك پێویستی به كۆگاكردنی یۆرانیۆمی زۆر نییه و بگره مه‌به‌ستی تره‌مپ و حكوومه‌ته‌كه‌ی ئه‌وه‌یه ئه‌و كۆمپانیایانه‌ی كه خه‌ریكی گه‌ڕان و دۆزینه‌وه و ده‌رهێنانی یۆرانیۆمن كاری پێویستیان هه‌بێ و پشتیوانیان بكات، تا قازانجی زۆرتر بكه‌ن.\nگه‌وره‌ترین كۆگای هه‌ڵگرتنی یۆرانیۆم دروست ده‌كات\nبه گوێره‌ی ئاماره‌كان له ماوه‌ی پێنج ساڵی ڕابردوو، ئه‌مه‌ریكا به‌رهه‌مهێنانی یۆرانیۆمی به ڕێژه‌ی 96% كه‌م كردووه‌ته‌وه و ئه‌مه‌یش وایكردووه ژماره‌یه‌كی زۆری كۆمپانیاكانی كاركردن له دۆزینه‌وه و ده‌رهێنان و ئاماده‌كردنی یۆرانیۆم بێكار بمێننه‌وه.\nهه‌رچه‌نده پێشبینی ده‌كرێ زۆرێك له ئه‌ندامانی كۆنگرێس له‌گه‌ڵ ئه‌و بۆچوونه بن، به‌ڵام خه‌ڵكی ڕۆژئاوای ئه‌مه‌ریكا و شاره‌كانی نزیك له كانه‌كانی یۆرانیۆم ترسی زۆریان هه‌یه، كه ژیانیان به ته‌واوی بكه‌وێته مه‌ترسییه‌وه، به‌هۆی تیشكدانه‌وه‌ی یۆرانیۆمه‌وه.\nچاكسازییەكانی حكوومەتی عێراق سوودیان نەبوو و قەرزی زیاتر دەكرێت\nئیسپانیا له كوردستان وه‌به‌رهێنان ده‌كات


كەڕنەڤاڵی پشتیوانی لە ڕیفراندۆم بۆ سەربەخۆیی باشووری كوردستان بە شكۆیەكی گەورەوە بەڕێوەچوو - PDKI\nلەلايەن Kakabra Eliassy\t لەسەر ئیلول 17, 2017 28\nدوای نیوەڕۆی ڕۆژی شەممە ڕێكەوتی (١٦ی سێپتامبری ٢٠١٧ی زایینی) كەڕنەڤاڵی پشتیوانی لە ڕیفراندۆم بۆ سەربەخۆیی باشووری كوردستان لە نێو ئاپۆڕای كوردستانیانی هەر چوار پارچەی كوردستان كە نیشتەجێی وڵاتی سویدن و هاوكات بە شەكانەوەی ئاڵای پیرۆزی كوردستان بە شكۆیەكی گەورەوە لە شاری ستۆکهۆڵم، بەڕێوەچوو.\nلە دەستپێكی پڕۆگرامی كەڕنەڤاڵەكەدا ساتێك بێدەنگی بۆ گیانی سەرجەم شەهیدانی كوردستان ڕاگیرا و دواتر سروودی نەتەوەیی ”ئەی ڕەقیب” پێشكەش كرا.\nلە ناوەڕۆكی پڕۆگرامی كەڕنەڤاڵەكەدا پەیامی بەڕێز مەسعود بارزانی سەرۆكی هەرێمی كوردستان- ئێراق، ڕوولە بەشدارانی ئەو كەڕنەڤاڵە بە هەردوو زمانی كوردی و سویدی خوێندرایەوە.\nدواتر پەیامی هەر یەك لە نوێنەرایەتی حكومەتی هەرێمی كوردستان لە وڵاتانی ئەكسەندەناویا، پەیامی فیدراسیۆنی كۆمەڵە كوردستانییەكان لە وڵاتی سوید، كۆمیتەی هاوكاری هێزە سیاسییە كورد و كوردستانییەكان لە وڵاتی سوید،پەیامی فرێدریك ماڵم پەرلەمانتاری پارتی گەلی سوید لە پەڕڵەمانی سوید، و خاتوون لاوین ئەندامانی پارلەمانی سوێد لە سەر لیستی سوسیال دێموکراتەکان پێشكەش كران.\nسەرجەمی پەیامەكان داكۆكی كردن بوو لە مافی چارەی خۆنووسینی كورد و پشتیوانی كردن لە ڕیفراندۆم بۆ سەربەخۆبوونی كوردەكانی باشووری كوردستان و دامەزراندنی دەوڵەتی كوردی.\nلەو كەڕنەڤاڵەدا چەندین هونەرمەندی گۆرانیبێژی ناسراوی كورد وێڕای پشتیوانییان لە سەربەخۆیی باشووری كوردستان گۆرانی و سروودی شۆڕشگێڕییان پێشكەش بە بەشدارانی ئەو كەڕنەڤاڵە كرد.\nشایەنی باسە كە ڕێژەیەكی بەرچاو لە ئەندامانی حیزبەكەمان لە وڵاتی سوید (حیزبی دێموكڕاتی كوردستانی ئێران) لەسەر ڕاسپاردە و بانگەوازی حیزبەكەمان بۆ پشتیوانی لە سەربەخۆیی باشووری كوردستان، بەشداریان لەوكەڕنەڤاڵەدا كردبوو. ئەندامانی حیزبەكەمان جگە لە شاری ستۆكهۆڵم لە شارەكانی دیكەشەوە وەك: ڤێسترۆس،ئیسكلستوونا، ئۆرەبروو، یۆتۆبۆری، كاڵمار، سالە، كاڕلستاد، لینشۆپینگ و فاڵۆنەوە هاتبوون وبەشداریان لە ئەو ئەوكەڕنەڤاڵە پشتیوانی لە ڕیفراندووم بۆلسەربەخۆیی باشووری كوردستان کرد.\nئه‌رشیفه‌کان مانگێک دیاری بکه ئایار 2018 6 نیسان 2018 14 ئازار 2018 22 شوبات 2018 9 كانونی دووه‌م 2018 17 كانونی یه‌كه‌م 2017 12 تشرینی دووه‌م 2017 13 تشرینی یه‌كه‌م 2017 24 ئه‌یلول 2017 31 ئاب 2017 14 ته‌مموز 2017 12 حوزه‌یران 2017 9 ئایار 2017 19 نیسان 2017 30 ئازار 2017 34 شوبات 2017 3 ئاب 2016 1 ته‌مموز 2016 20 ئازار 2016 1


به‌ریتانیا: پێویسته ئاماده‌بین بۆ به‌رپێگرتنى مه‌ترسیى رۆكێته روسییه‌كان\n653 جار خوێندراوه‌ته‌وه\nوه‌زیرى به‌رگرى به‌ریتانیا رایگه‌یاند، پێویسته وڵاته‌كه‌ی ئاماده‌بێت بۆ به‌رپێگرتنی مه‌ترسی رۆكێته نوێیه‌كانی روسیا.\nگافین ویلیامسون، وه‌زیرى به‌رگرى به‌ریتانیا له وتارێكیدا له‌به‌رده‌م په‌یمانگه‌ى پاشایه‌تى بۆ لێكۆڵینه‌وه‌ى سه‌ربازى له له‌نده‌ن رایگه‌یاند، "پێویسته رێگه له‌و پێشلێكاریانه‌ى روسیا بگرین كه كردویه‌تییه سه‌ر په‌یماننامه‌ى له‌ناوبردنى رۆكێته ناوه‌ندو كورت ماوداكان، پێویسته ئاماده‌ش بین مامه‌ڵه له‌گه‌ڵ ئه‌و هه‌ڕه‌شانه بكه‌ین كه خۆى له كۆسیسته‌مى رۆكیته تازه‌كانى روسیا ده‌بینێته‌وه ئه‌گه‌ر پێویستى كرد، به‌بێ ئه‌وه‌ى ناوى كۆسیسته‌مه بهێنێت".\nئاماژه‌ی به‌وه‌شكرد، "روسیا هه‌ڵده‌ستێت به نوێكردنه‌وه‌ى جبه‌خانه سه‌ربازیه‌كانى به‌مه‌به‌ستى گه‌ڕاندنه‌وه‌ى كۆماره سه‌ربه‌خۆكانى سۆڤیه‌تى پێشوو له نمونه‌ى جۆرجیا و ئۆكرانیا بۆ باوه‌شى وڵاته‌كه‌ى".\nوه‌زیرى به‌رگرى به‌ریتانیا راشیگه‌یاند، "كشانه‌وه‌ى به‌ریتانیا له یه‌كێتى ئه‌وروپا هه‌لێكى چاوه‌ڕواننه‌كراوى پێده‌دات بۆ لێكۆڵینه‌وه له‌و رێگایانه‌ى هه‌بونمان له جیهاندا به‌هێزده‌كات و كاریگه‌رى چه‌كه‌كانمان زیاد ده‌كات، ناشبێت شه‌رم له به‌رزه‌فڕیه‌نمان بكه‌ین سه‌باره‌ت به هێز سه‌ربازیه‌كانمان".\nرونیشیكرده‌وه، "هاوپه‌یمانێتى نوێ دروست ده‌كه‌ین و هاوپه‌یمانێتیه كۆنه‌كان زیندو ده‌كه‌ینه‌وه، له هه‌مووشى گرنگتر ئه‌وه‌یه ئه‌و په‌یامه بگه‌یه‌نین ده‌ره‌وه".


ئەو تیرۆرانەی کە ئاراستەی مێژوویان گۆڕی\n14/1/2020 02:38 PM\nتیرۆری کەسایەتییەکان بێگومان کاریگەرییەکی زۆری لەسەر ئاراستەی مێژوو هەیە. هەر "ژۆلیۆس سیزار"ـەوە هەتا تیرۆری "مەهاتما گاندی"، رێبەرانی جیهان، چالاکانی سیاسی و سیخوڕە روسییەکان هەر کامەیان بەهۆکارێکی تایبەت کوژراون، بەڵام زۆرینەی ئەم تیرۆرانە ئەو کاریگەرییەی کە چاوەڕوان ئەکرا نەیانبووە و کۆمەڵێک دواهاتی لێکەوتۆتەوە. لەیاسای بنەڕەتی زۆرینەی وڵاتاندا تیرۆر قەدەغەیە. بەڵام بەهۆی بەرژەوەندی حکوومەتەکان و هەروەها بەهۆی ئەوەی هەمووان لەسەر مانایەکی هاوبەش بۆ وشەی "تیرۆر" کۆک نەبوون، ئێستاش تیرۆر و کوشتن بەردەوامه و پاساوی تایبەتیشی بۆ ئەهێننەوە.\nکوشتنی "ژۆلیۆس سیزار"، ساڵی 44ـی بەر لە زایین\nبەپێی تۆمارە مێژووییەکان نزیکەی 60 سیناتۆری رۆمی لە ساڵی 44ـی بەر لەزاییندا، 23 چەقۆیان لە "ژۆلیۆس سیزار"، رێبەر و فەرماندەی بەناوبانگی رۆمی کوتا. ئەم تیرۆرە کاتێک روویدا کە ژۆلیۆس ماوەی مانگێگ بوو لەسەر تەختی دەسەڵاتداریی رۆم دانیشبوو. کوژرانی ژۆلیۆس بووە هۆی ئەوەی سیستەمی سیاسی رۆم لە کۆمارییەوە ببێت بە ئیمپەراتۆرییەت!\nتیرۆری "ئابراهام لینکۆڵن"، ساڵی 1865\n5 رۆژ پاش کۆتایی هاتنی شەڕی ناوخۆیی لەئەمریکا، ئەکەتەرێکی پیاوی تەمەن 26 ساڵ بەناوی "جۆن ویلێکس بۆت" لەهۆڵیێکی شانۆ لەشاری واشینتۆن DC، تەقەی لەسەری "ئابراهام لینکۆڵن" کرد. هەندێک لە دانیشتوانی باشووری ئەمریکا ئەم رووداوەیان کرد بە جەژن. پاش تیرۆری "لینکۆڵن" یاسای یەکسانیی رەشپێست و سپی‌پێستەکان هەڵوەشایەوە.\nتیرۆری "مەک کینلی"، ساڵی 1901\nساڵی 1901، ئەنارشیستێکی تەمەن 28 ساڵ بەناوی "لیۆن ژۆلگۆژ" لەکاتی بەڕێوەچوونی پێشانگایەک لە "نیۆرک" تەقەی لە سەرۆک‌کۆمار "کینلی" کرد و 8 رۆژ پاش ئەم رووداوە، سەرۆک کۆچی دوایی کرد. ئەگەرچی "مەک کینلی" سیمایەکی بەناوبانگ نییە بەنسبەت باقی سەرۆکەکانی ئەمریکا بەڵام مەرگەکەی بووە هۆی دامەزراندنی پۆلیسی نهێنی لە ئەمریکا.\nتیرۆری "مەهاتما گاندی"، ساڵی 1948\nمەهاتما گاندی، رێبەری سەربەخۆیی وڵاتی هیند، لەکاتی رۆیشتن بۆ پەرستگە لەلایەن هێندوویەکی توندڕەوەوە کوژرا. گاندی پاش مەرگی، بووە هێمای نارەزایی ئارام و مەدەنی لەسەرانسەری جیهان و کەسانێکی وەکو "مارتین لۆترکینگ" و "باراک ئۆباما" لەژێر کاریگەری ئەم رێبەرە بەباوبانەگەدا بوون.